Objavili prepojenie medzi autizmom u vnúčat a fajčením v tehotenstve

Deti mali vyššiu šancu prejavovať znaky autizmu, ak fajčila ich babka z matkinej strany.

BRATISLAVA. Je známe, že ak žena fajčí v tehotenstve, škodí tým svojmu dieťaťu. Vedci teraz zistili, že vplyv fajčenia vidno aj na ďalšej generácii. Vnúčatá, ktorých babička z matkinej strany fajčila v tehotenstve, mali väčšiu šancu, že sa u nich vyvinie porucha autistického spektra. U vnučiek bola šanca, že sa u nich prejavia niektoré znaky autizmu vyššia ako u chlapcov. Vedci zatiaľ nevedia, aké konkrétne metabolické zmeny by za prepojením mohli byť. Výskum, ktorý uverejnili vo vedeckom časopise Scientific Reports je súčasťou dlhodobej štúdie starých rodičov, rodičov a ich vplyvu na vývoj vnúčat a detí s názvom Children of the 90s (Deti deväťdesiatych rokov). Výskumníci analyzovali 14500 účastníkov štúdie. Diagnostikovaný autizmus nevedeli spojiť s konkrétnym pohlavím, niektoré znaky autizmu sa však vyskytovali viac u dievčat ako u chlapcov. Dievčatá mali až 67 percentnú pravdepodobnosť, že budú mať slabé sociálne zručnosti a opakujúce sa vzorce správania - oba sú znaky spájané s autizmom. Výskumný tím tiež zistil, že ak babička fajčila, u jej vnúčat to mohlo zvýšiť riziko vzniku diagnostikovanej poruchy autistického spektra o 53 percent. V posledných rokoch sa zvýšil počet detí s diagnostikovaným autizmom. Za zvýšeným počtom prípadov môže byť len lepšia a rozvinutejšia forma diagnózy ale aj genetické zmeny. "Pokiaľ ide o mechanizmy, existujú dve široké možnosti. Môže ísť o poškodenie DNA fajčením, ktoré sa prenáša na vnúčatá alebo je za tým určitá adaptačná odpoveď na fajčenie, ktorá vnúčatá robí zraniteľnejšími voči poruchám autistického spektra," vysvetľuje v tlačovej správe univerzity v Bristole jeden z autorov štúdie Marcus Pembrey. Fajčenie dokáže poškodiť DNA mitochondrií - "energetických balíčkov", ktoré sa nachádzajú v každej bunke. Mitochondrie sa prenášajú iba na ďalšiu generáciu prostredníctvom vajíčka matky. Vedci preto predpokladajú, že fajčenie babičky ovplyvní vyvíjajúce sa vajíčka dcéry a spôsobí zmeny, ktoré sa potom prenesú na dieťa - vnúča. "Už vieme, že ochrana dieťaťa pred tabakovým dymom je jedna z najlepších vecí, ktoré môže žena urobiť, aby dieťaťu poskytla zdravý štart do života. teraz sme zistili, že nefajčením počas tehotenstva by mohli dať lepší štart do života aj pre svojich vnukov a vnučky," dodáva v tlačovej správe ďalší autor štúdie Jean Golding. doi: 10.1038/srep46179


Onkologický ústav chce kúpiť CT prístroj, plánuje modernizovať vybavenie

Celková odhadovaná hodnota zákazky je 823-tisíc eur bez DPH.

BRATISLAVA. Národný onkologický ústav (NOÚ) chce kúpiť CT prístroj a plánuje aj modernizovať vybavenie. Informoval o tom agentúru SITA. Podľa oznámenia o vyhlásení verejného obstarávania je celková odhadovaná hodnota zákazky 823-tisíc eur bez dane z pridanej hodnoty. "V súčasnosti využívame na Rádiologickom oddelení v NOÚ dva CT prístroje. Prevádzku jedného sme spúšťali minulý rok, pričom ešte stále využívame aj druhý pôvodný prístroj," pripomenul ústav. Verejné obstarávanie má zabezpečiť výmenu pôvodného CT prístroja. "Ide o ďalší z krokov modernizácie prístrojového vybavenia nášho zdravotníckeho zariadenia, ktorý prispeje nielen ku skvalitneniu poskytovania zdravotnej starostlivosti, ale vďaka redukcii dávky žiarenia zvýši komfort pre pacientov a aj pre zdravotnícky personál," uviedol NOÚ. Nový moderný CT prístroj, ktorý plánuje ústav zakúpiť, má slúžiť primárne na výkon širokého spektra intervenčných zákrokov, ako napr. punkcie pečene, rádiofrekvenčné ablácie tumorov v pečeni a pľúcach či zavádzanie drenov do patologických ložísk. Súčasťou projektu bude aj modernizácia priestorov. Zákazka má trvať 120 dní. Lehota na predkladanie ponúk alebo žiadostí o účasť je podľa informácií zverejnených v Dodatku k Úradnému vestníku EÚ do 11. septembra 2019.


Platy pedagógov rástli rýchlejšie ako reálne mzdy

Nárast priemerného platu pedagógov bol nižší ako nárast priemernej mzdy len v roku 2018.

BRATISLAVA. Platy pedagogických a odborných zamestnancov rástli od roku 2012 rýchlejšie ako mzdy v národnom hospodárstve. V reakcii na Slovenskú komoru učiteľov, ktorá tvrdí, že "zvyšovanie platov pedagógov v zásade len kopíruje rast priemernej mzdy v národnom hospodárstve," to uviedla ministerka školstva, vedy, výskumu a športu Martina Lubyová (nominantka SNS). Reálny rast platov pedagógov, očistený o infláciu, v rokoch 2012 - 2020 očakáva rezort školstva na úrovni 62 percent, pričom reálny rast miezd v národnom hospodárstve by mal byť podľa Lubyovej na úrovni 28 percent. Ministerstvo školstva podľa jej slov očakáva, že tento trend bude pokračovať až do konca súčasného volebného obdobia. Ministerstvo školstva sa domnieva, že v rokoch 2012 - 2020 narastie priemerný plat pedagógov o 82 percent (625 eur), zatiaľ čo v národnom hospodárstve by mal byť rast priemerných miezd na úrovni 45 percent (353 eur). Z analýzy, ktorú pre rezort školstva vypracoval Inštitút vzdelávacej politiky ďalej vyplýva, že nárast priemerného platu pedagógov bol nižší ako nárast priemernej mzdy v národnom hospodárstve len v roku 2018. Slovenská komoru učiteľov v Správe o spoločenskom a ekonomickom postavení pedagógov v regionálnom školstve konštatuje, že doterajšie zvyšovanie platov pedagógov nezvýšilo atraktivitu učiteľského povolania, keďže dostatočne nereflektuje situáciu na trhu práce a neodráža rast životných nákladov a spotrebiteľských cien v uplynulom období. Poukázali na to, že po septembrovom zvýšení taríf začínajúcich učiteľov v regionálnom školstve o 9,5 percenta je ich nástupný plat 831 eur v hrubom, no pracovníkov prevádzky obchodu na pozícii predavač - pokladník je napríklad 930 alebo 963 eur. Rezort školstva tvrdí, že porovnanie platov pedagógov s platmi pokladníkov v hypermarketoch nezohľadňuje regionálne rozdiely v odmeňovaní zamestnancov obchodných reťazcov. "Je neobvyklé a metodologicky neodôvodnené, že sa porovnávajú platy práve týchto odlišných povolaní, keďže tieto povolania majú odlišnú pracovnú náplň, ako aj kvalifikačné požiadavky," uvádza sa v analýze z dielne Inštitútu vzdelávacej politiky s tým, že štandardne sa platy pedagógov porovnávajú s platmi vysokoškolsky vzdelaných zamestnancov. Zároveň rezort školstva dodal, že uvádzané nástupné platy pracovníkov prevádzky obchodu sa viažu výlučne na zamestnancov v Bratislavskom kraji. V prípade iných krajov sú mzdy nižšie. "Ministerstvo školstva však upresňuje, že plat začínajúceho pedagóga je od 1. septembra vo výške 881,50 eur, nie 831,50 eur. SKU neberie do úvahy príplatok pre začínajúceho pedagóga vo výške šesť percent z platovej tarify, a od 1. januára 2020 je plat začínajúceho pedagóga 970 eur a po adaptačnom vzdelávaní 1001 eur, čo je výrazne vyššie než v službách," dodalo ministerstvo školstva. "Keď porovnáme medziročný nárast priemernej mzdy medzi rokom 2015 a 2018, tak u pedagógov je to 161 eur a v národnom hospodárstve je to 130 eur, čo je rozdiel len 31 eur. Reálna mzda zohľadňujúca zmeny životných nákladov rástla pedagógom v regionálnom školstve v rokoch 2016 - 2018 o šesť, 5,2 a 1,4 percenta. V celom národnom hospodárstve za to isté obdobie je to o 3,8 percenta, 3,2 percenta a 3,6 percenta," tvrdí Slovenská komoru učiteľov. Podľa komory to, že nejde o "víťazstvo mzdových pretekov dokazuje aj fakt, že za predchádzajúcej vlády v rokoch 2013 až 2015 rástla reálna mzda pedagógom o 5,1 percenta, 6,9 percenta a 5,3 percenta, čo je o niečo výraznejšie ako v tomto volebnom období". Komora učiteľov konštatuje, že ani v tomto roku, keď sa tarifa pedagógov zvýšila o desať percent, sa zrejme mzda výraznejšie nevzdiali od priemeru v národnom hospodárstve, keďže ten zaznamenal najvyšší medziročný rast priemernej mzdy za 11 rokov. Podľa ministerstva školstva toto tvrdenie nie je presné. "V súčasnom funkčnom období (marec 2016 - február 2020) očakávame vyšší rast reálnych platov pedagógov (29 percent) ako v minulom funkčnom období (19 percent)," uviedol rezort školstva. Rezort školstva tvrdí, že zvyšovanie platov pedagógov podľa funkčných období jednotlivých vlád nie je presné, keďže nezohľadňuje zvyšovanie platov počas celých funkčných období. Podľa ministerstva napríklad v prípade aktuálneho funkčného obdobia neberie Slovenská komora učiteľov do úvahy zvyšovanie platov v rokoch 2019 a 2020.


Eurokomisia vyzvala po útoku v Halle na ochranu židovských objektov

BERLÍN, BRUSEL. Európska komisia (EK) vyzvala členské krajiny Európskej únie na zaistenie dostatočnej ochrany synagóg a iných židovských zariadení po tom, ako sa východonemecké mesto Halle stalo tento týždeň dejiskom antisemitského útoku. Informovala o tom v piatok tlačová agentúra DPA. Koordinátorka EK pre boj proti antisemitizmu Katharina von Schnurbeinová uviedla pre denníky mediálnej skupiny Funke, že Brusel rozoslal príslušné listy do všetkých členských krajín a požaduje, aby tieto krajiny prevzali aj náklady na spomínané opatrenia. V súčasnosti totiž predstavujú tieto náklady niekedy až polovicu výdavkov jednotlivých židovských komunít. Von Schnurbeinová zdôraznila, že v jednom z prieskumov Agentúry EÚ pre základné práva, uskutočneného medzi európskymi Židmi, až 38 percent opýtaných uviedlo, že uvažovalo v posledných piatich rokoch o odchode z Európy z bezpečnostných dôvodov. "Musíme k tejto výzve pristupovať celoeurópsky. Angažovanosť štátov bola dosiaľ sčasti obmedzená," povedala koordinátorka. Členské krajiny EÚ sa už vlani v decembri zaviazali, že budú chrániť židovské zariadenia. Do roku 2020 má každá z nich disponovať stratégiou boja proti antisemitizmu.


King vyhral 9. etapu na Vuelta a Espaňa 2018, Sagan zaostal na záverečnom stúpaní - Online prenos

Online prenos ste mohli sledovať spolu s nami.

BRATISLAVA. Deviatu etapu pretekov Vuelta a Espaňa 2018 vyhral Benjamin King, ktorý sa presadil v záverečnom stúpaní na La Covatilla. Slovenský cyklista Peter Sagan na trase dlhej 200,8 kilometra z Talavera de la Reina do La Covatilla vydržal v hlavnom balíku pod posledný kopec. Sagan je jediným slovenským jazdcom v pelotóne. Preteky berie najmä ako prípravu na majstrovstvá sveta, ktoré sa konajú na konci septembra.


Na bavorskom úseku Dunaja došlo k poškodeniu nákladnej lode

MNÍCHOV. Francúzska nákladná loď uviazla v stredu v skorých ranných hodinách na plytčine pri Straubingu na bavorskom úseku Dunaja. Posádka následne pokračovala v plavbe, čoskoro však zistila, že plavidlo je poškodené. Na mieste zasahovalo mnoho záchranárov, ekologickej katastrofe sa podarilo zabrániť, informoval Bavorský rozhlas (BR). Dieru v plavidle sa podarilo utesniť vďaka nasadeniu potápačov. Pri nešťastí nedošlo k ujmám na zdraví. Incident nenarušil ani plynulosť riečnej dopravy po európskom veľtoku. Podľa informácií hasičov uniklo z poškodenej lode neveľké množstvo paliva, napriek tomu došlo k odčerpaniu 25-tisíc litrov zmesi vody a nafty. Okolo plavidla postavili ropné zábrany. Príčiny havárie lode s nákladom pšenice, ktoré zatiaľ nie sú známe, objasní zrejme až vyšetrovanie.


Vo finále ATP turnaja v Čcheng-tu sa stretnú Bublik a Carreno Busta

Jediným nasadeným semifinalistom bol Denis Shapovalov.

ČCHENG-TU. Kazašský tenista Alexander Bublik sa stal prvým finalistom dvojhry na turnaji ATP v čínskom Čcheng-tu. V semifinále zdolal Juhoafričana Lloyda Harrisa 7:6 (6), 6:4. V dueli o titul nastúpi v nedeľu proti Španielovi Pablovi Carrenovi Bustovi, ktorý vyradil ôsmeho nasadeného Kanaďana Denisa Shapovalova 6:3, 6:4. Pablo Carreno Busta (Šp.) - Denis Shapovalov (8-Kan.) 6:3, 6:4, Alexander Bublik (Kaz.) - Lloyd Harris (JAR) 7:6 (6), 6:4


SaS chce umožniť, aby sa pacienti mohli objednávať k lekárovi za poplatok

Poplatok by mal byť podľa SaS najviac desať eur.

BRATISLAVA. Opozičná SaS chce umožniť pacientom za poplatok sa objednávať na vyšetrenie k lekárovi na konkrétny čas v rámci riadnych ordinačných hodín. Poplatok by mal byť najviac desať eur a rozsah takto vyhradených ordinačných hodín by mal byť najviac päť ordinačných hodín týždenne. SaS to navrhuje v novele zákona o zdravotnej starostlivosti, ktorú predložila na septembrovú schôdzu Národnej rady. Právna norma tiež počíta s tým, že lekár-špecialista, ktorý umožní pacientovi objednať sa na vyšetrenie na konkrétny čas, bude musieť ordinovať najmenej 40 ordinačných hodín týždenne. "Pričom musí poskytovať zdravotnú starostlivosť bez možnosti objednania sa na konkrétny čas najmenej trikrát do týždňa, najmenej do 12. hodiny," dopĺňajú poslanci SaS. Od návrhu novely zákona možno podľa SaS očakávať skvalitnenie života a možnosť lepšieho manažmentu času najmä pracovne zaneprázdnených pacientov. SaS chce novelou tiež vypustiť doplnkové ordinačné hodiny. Tie budú môcť podľa súčasného zákona zaviesť ambulantní lekári začiatkom roka 2019. Doplnkové ordinačné hodiny by mali byť pre všeobecných lekárov a špecialistov nepovinné. Pacient sa v rámci nich má objednať, za vyšetrenie si bude musieť zaplatiť, keďže nebude hradené z verejného zdravotného poistenia. Maximálna suma bude 30 eur. Predpísané lieky či ďalšie zdravotné výkony, ktoré lekár indikuje, budú aj v tomto čase hradené zdravotnou poisťovňou.


Hlavný duchovný Islamského štátu je mŕtvy, zomrel pri nálete

Pri leteckom útoku pod vedením USA prišiel o život veľký mufti Turkí Binalí.

WASHINGTON. Samozvaný hlavný duchovný teroristickej organizácie Islamský štát (IS) zahynul počas nedávneho náletu v Sýrii. Oznámil to v utorok Pentagón, ktorého vyhlásenie citovala agentúra DPA. Pri nálete z 31. mája prišiel o život takzvaný "veľký mufti" Islamského štátu Turkí Binalí. Útok podnikli koaličné sily vedené USA, ktoré bojujú proti Islamskému štátu, oznámilo velenie amerických jednotiek na Blízkom východe (CENTCOM). Podľa jeho vyhlásenia Binalí zohrával "ústrednú úlohu v nábore zahraničných bojovníkov a v podnecovaní teroristických útokov po celom svete". Podľa agentúry DPA sa hlavným duchovným IS stal v roku 2014.


Analytici: Svetová spotreba benzínu dosiahne vrchol v roku 2021

O ropu bude záujem rásť aj v budúcnosti.

LONDÝN. Spojené štáty sa na svetovej spotrebe ropy podieľajú asi desiatimi percentami. Dopyt po benzíne sa tam budúci rok dostane na maximum a ďalej neporastie. Celosvetový vrchol dosiahne dopyt po benzíne - vďaka znižovaniu spotreby motorov - v roku 2021. Dopyt po rope však porastie aj naďalej. Predpovedajú to analytici britskej konzultačnej firmy WoodMackenzie. Benzín tvorí asi štvrtinu celkovej svetovej spotreby ropy. Rast dopytu po ňom sa zastaví aj napriek neustálemu rozširovaniu automobilov na celom svete - v Európe a USA ľudia postupne prejdú na hybridné autá a elektromobily. Zároveň s očakávaným poklesom spotreby benzínu vo vyspelom svete bude o benzín väčší záujem najmä v Ázii, kde čoraz viac ľudí vymení bicykle či skútre za automobily, cituje analytikov agentúra Reuters. V roku 2021 by mala globálna spotreba benzínu dosiahnuť 25,89 milióna barelov, tvrdí WoodMackenzie. Spoločnosť Vitol, najväčší obchodník s ropou na svete, minulý mesiac predpovedala, že svetový dopyt po benzíne a nafte dosiahne vrchol až v rokoch 2027-2028. WoodMackenzie odhaduje, že do roku 2025 sa celosvetový počet automobilov zvýši oproti dnešku o desať percent a prekročí jednu miliardu. Zo započítaním naftových automobilov - vrátane nákladiakov - by mal počet narásť o 20 percent na 1,32 miliardy Globálne maximum dopytu po rope celkovo je však podľa expertov stále v nedohľadne. Podľa medzinárodnej agentúry pre energiu (IEA) bude jej spotreba v blízkej budúcnosti naďalej rásť, aj keď pomalšie. Podľa analytikov WoodMackenzie bude v najbližšej dekáde spotreba ropy rásť priemerným ročným tempom okolo pol milióna barelov denne - doteraz rástla o milión barelov denne každý rok. Podiel osobnej automobilovej dopravy na spotrebe ropy sa podľa WoodMackenzie zníži a rast dopytu po rope v budúcnosti potiahne hlavne petrochemický priemysel, kde sa ropa využíva na výrobu plastov. Naďalej bude ropa tiež rásť v sektore komerčnej dopravy - autobusovej, lodnej a leteckej.


Rukojemnícka dráma v Paríži sa skončila, útočníka zadržali

Oboch rukojemníkov, ktorí neutrpeli fyzickú ujmu na zdraví, oslobodili.

PARÍŽ. Zásahom francúzskych bezpečnostných zložiek sa skončila v utorok večer po takmer štyroch hodinách rukojemnícka dráma v centre Paríža. Útočníka, ktorý požadoval stretnutie s iránskym veľvyslancom a tvrdil, že je ozbrojený, policajti zadržali. Oboch jeho rukojemníkov, ktorí neutrpeli fyzickú ujmu na zdraví, oslobodili. Za rukojemníckou drámou stál údajne 27-ročný občan Maroka, ktorý má čistý trestný register a ktorý nie je evidovaný ani v databáze tajných služieb. Muž požiadal policajných vyjednávačov, aby ho oslovovali Chris. Policajné zdroje zatiaľ identitu útočníka oficiálne nezverejnili. Muž dorazil na miesto činu ako doručovateľ pizze, aby následne polial istého muža benzínom a udrel ho skôr, ako sa napadnutému podarilo z dejiska ujsť. Následne útočník vošiel do kancelárie na prízemí objektu a údajne udrel aj istú tehotnú ženu unikajúcu z budovy. Informácie priniesli francúzska spravodajská televízia BFM TV, ďalšie elektronické médiá a potvrdil ich aj šéf francúzskeho rezortu vnútra Gérard Collomb na sociálnych sieťach vyzdvihujúc profesionalitu príslušníkov bezpečnostných zložiek. V husto obývanej časti francúzskej metropoly predčasne ukončili utorkovú prevádzku všetky obchodné prevádzky, ako aj kaviarne. Pozadie kauzy zostáva zatiaľ nejasné podobne ako motív činu. Doteraz nezverejnili ani identitu útočníka. Polícia však opakovane zdôraznila, že nič nenasvedčuje teroristickému pozadiu útoku.


Le Penová zmenšuje náskok svojich súperov vo voľbách

Do prvého kola francúzskych prezidentských volieb zostáva deväť týždňov.

PARÍŽ. Líderka francúzskej krajnej pravice Marine Le Penová zmenšuje náskok svojich hlavných súperov v prezidentských voľbách, nezávislého centristicky orientovaného kandidáta Emmanuela Macrona a konzervatívca Francoisa Fillona, ale stále platí, že v druhom kole volieb 7. mája by s každým z nich prehrala. Ukázali to v pondelok výsledky prieskumu verejnej mienky spoločnosti OpinionWay. Le Penová by podľa nich s 27 percentami hlasov v prvom kole prezidentských volieb 23. apríla hladko porazila svojich štyroch hlavných rivalov a dostala by sa do druhého kola, v ktorom by súperila buď s Macronom alebo s bývalým premiérom Fillonom. V priamom súboji s Macronom by prehrala so 42 percentami oproti jeho 48 percentám, zatiaľ čo pri Fillonovi by prehrala so 44 percentami oproti jeho 56 percentám, ukázal prieskum zámerov voličov v hlasovaní. Výnosy dlhopisov francúzskej vlády po zverejnení týchto výsledkov prieskumu prudko stúpli, čo odráža obavy investorov nad návrhmi Le Penovej opustiť eurozónu, uskutočniť referendum o členstve Francúzska v Európskej únii a uvaliť dane na dovoz, ako aj na pracovné zmluvy pre cudzincov. Le Penovej zlepšenie v preferenciách je najvýraznejšie oproti Macronovi, s ktorým by pred týždňom v druhom kole volieb prehrala s 36-37 percentami v porovnaní s jeho 63-64 percentami. Do prvého kola francúzskych prezidentských volieb zostáva deväť týždňov, pripomenula tlačová agentúra Reuters. Macron aj Fillon by v prvom kole podľa prieskumu získali po 20 percent hlasov voličov. Fillon bol jasným favoritom volieb až do vypuknutia škandálu okolo platov pre jeho manželku a dve deti, ktoré im dával z verejných peňazí za spochybňované množstvo vykonanej práce. Fillon odmietol tvrdenia, že rodinných príslušníkov platil za "fiktívnu prácu". Škandál už vyšetruje finančná polícia. Macron je politický nováčik, ktorý nikdy nezastával volený úrad. Na zhromaždeniach priťahuje obrovské davy ľudí. Tvrdí, že chce prekonať tradičné ľavicovo-pravicové delenie vo francúzskej politike. Avšak minulý týždeň vyvolal vo vlasti pobúrenie vyjadrením počas cesty do Alžírska, že koloniálna minulosť Francúzska je "zločinom proti ľudskosti". Táto záležitosť je totiž polarizujúca aj 50 rokov po vojne v severoafrickej krajine. Le Penová v pondelok absolvovala cestu do Libanonu, kde sa vyjadrila proti francúzskej politike v Sýrii. Po stretnutí s premiérom Saadom Harírím v Bejrúte označila sýrskeho prezidenta Bašára Asada za "jediné schopné riešenie", ktoré zabráni extrémistickej organizácii Islamský štát (IS) dostať sa k moci v Sýrii.


Zmeny v sporení zhoršia podľa Hegera z OĽaNO podmienky pre rodiny

Zmeny v stavebnom sporení zhoršia podľa OĽaNO podmienky pre rodiny v ekonomicky slabších regiónoch.

BRATISLAVA. Zmeny v stavebnom sporení zhoršia podmienky pre rodiny v ekonomicky slabších regiónoch. Stavebné sporenie sa stane nezmyselným a nefunkčným nástrojom. Presvedčený je o tom opozičný poslanec hnutia OĽaNO Eduard Heger. Viaceré opatrenia v novele podľa poslanca sú namierené proti rodinám. "Pravidelné sporenie je odrazom finančnej zodpovednosti a ľudia boli motivovaní prémiou. Tento nástroj spôsoboval, že učil ľudí sporiť a vytváral pre nich finančný vankúš na budúce výdavky spojené s bytom, či s domom," uviedol Heger. Poslanec je presvedčený, že navrhované zmeny zasiahnu najmä rodiny, kde je otec hlavným živiteľom. "Neexistuje, aby nasporili potrebnú sumu na získanie prémie. Adresnosť bude nefunkčná," myslí si Heger. Cieľom novely je podľa rezortu financií zvýšenie adresnosti podpory stavebného sporenia. Štátna prémia by sa mala vyplácať plnoletým osobám iba v prípade, ak ich priemerný mesačný príjem za kalendárny rok neprekročí 1,3-násobok priemernej mzdy v národnom hospodárstve. K obmedzeniu podpory pre neplnoletých, ako sa o tom pôvodne uvažovalo, nakoniec nedôjde. Ministerstvo financií tiež navrhuje vylúčiť nárok na štátnu prémiu pre stavebného sporiteľa počas čerpania a splácania medziúveru. Ministerstvo tiež navrhuje znížiť spodnú hranicu percentuálnej výšky štátnej prémie z 5 percent na 2,5 percenta z ročného vkladu. Zároveň mierne nahor upravuje maximálnu sumu štátnej prémie, a to na 70 eur z doterajších 66,39 eura ročne. Poslankyňa hnutia Anna Verešová je tiež presvedčená, že "takto navrhované zmeny v stavebnom sporení prinesú prudký pokles záujmu o tento nástroj". "Vláda nedávala žiadnu inú alternatívu, žiadny iný nástroj. Akoby stále zabúdate na rodiny. Susedné krajiny prinášajú viac riešení na podporu rodín v bytovej oblasti," podotkla Verešová.


Pápež František navštívil v Peru oblasť zničenú záplavami

František odslúžil v meste Trujillo omšu, na ktorej sa zúčastnilo takmer 200-tisíc veriacich.

LIMA. Pápež František sa v sobotu prihovoril Peruáncom, ktorí prišli vo vlaňajších ničivých záplavách o svoje domovy i živobytie. Vyzval ich, aby nestrácali nádej, lebo ako spoločenstvo dokážu prekonať všetky "búrky", ktoré im život prinesie i potlačiť násilie v krajine. František sa takto vyjadril počas omše, ktorú celebroval na pobrežnej promenáde v meste Trujillo na severe Peru pre zhruba 200-tisíc veriacich, priblížila agentúra AP. Sever Peru zažil vlani ničivé záplavy, v dôsledku ktorých zahynulo vyše 150 ľudí a zničené boli desaťtisíce domov. Viacerí miestni obyvatelia, ktorí prišli o svoje domovy, žijú dodnes v stanoch. František zhromaždením veriacim povedal, že chcel do tejto oblasti prísť, aby sa mohol pomodliť s tými, ktorí prišli o všetko a musia bojovať aj s "inými búrkami", ktoré môžu "ničivými účinkami" zasiahnuť životy tamojších detí. Odkazoval pritom na organizované zločiny, násilie i vraždy, s ktorými má Peru obzvlášť na severe krajiny veľké problémy. Peruánci však už podľa Františka dokázali, že najväčšie životné prekážky je možné prekonať, ak sa komunita zomkne a navzájom si pomáha "ako praví bratia a sestry". František do mesta Trujillo priletel v sobotu ráno miestneho času z peruánskej metropole Lima. Pápež v sobotu ešte navštívi miestnu katedrálu a absolvuje stretnutie s kňazmi i ďalšími cirkevnými hodnostármi. Vo večerných hodinách miestneho času odletí z Trujilla späť do Limy, kde v nedeľu zavŕši svoju návštevu v Peru a po omši na leteckej základni Las Palmas odletí do Ríma.


Most-Híd by možno reformu nemocníc podporil, Danko to odmieta

Most-Híd považuje reformu za krok k zlepšeniu kvality zdravotnej starostlivosti.

BRATISLAVA. Koaličný Most-Híd považuje projekt reformy nemocníc, tzv. stratifikáciu, za krok k zlepšeniu kvality a bezpečnosti poskytovania zdravotnej starostlivosti. Preto chce s ministerkou zdravotníctva Andreou Kalavskou (nominantka Smeru) o tejto téme rokovať. Naopak, predseda SNS Andrej Danko povedal, že reformu jeho strana nepodporí. Povedal to vo štvrtok v Rádiu Expres. "Strane Most-Híd od začiatku záleží na kvalite a bezpečnosti poskytovania zdravotnej starostlivosti. Podporuje všetky opatrenia, ktoré smerujú k naplneniu tohto cieľa. Za takéto opatrenie považujeme aj projekt stratifikácie nemocníc. Od začiatku sme zdôraznili, že o tom treba rokovať, preto vítame iniciatívu ministerky a zúčastníme sa na rokovaní," komentovali bugárovci. Danko je toho názoru, že keď reforma nebude mať podporu Smeru, SNS ju v rámci koaličnej zmluvy podporiť nemôže. "Keď sa Smer nepostaví za Kalavskú, táto téma je uzavretá a nemôžeme ju podporiť," povedal. Ministerka zdravotníctva chce podporu pre reformu nájsť medzi všetkými parlamentnými stranami. Je presvedčená, že bez nej slovenské zdravotníctvo skolabuje. Od politikov, ktorí za ňu nezahlasujú, vyžaduje, aby sa vyjadrili k téme, kam má zdravotníctvo na Slovensku smerovať. "Potom by som chcela, aby povedali tí politici, ktorí za to nezahlasujú, respektíve povedia stratifikácii nie, aby povedali, čo ďalej. Čo s tým, že naši ľudia zbytočne umierajú. Všetci mi hovoríte, že chcete mať zdravotníctvo ako vo Švajčiarsku, Fínsku, Dánsku, ale tieto krajiny to spravili," povedala s dôvetkom, že v týchto krajinám k reforme ústavnej zdravotnej starostlivosti došlo. Opozičná strana SaS aj nezaradení poslanci Alan Suchánek a Igor Janckulík by sa diskusii s ministerkou zdravotníctva na tému reformy slovenského zdravotníctva nebránili. Šéfka rezortu avizovala, že v termíne od 16. septembra sa chce stretnúť so všetkými zástupcami politického spektra, aby ich presvedčila o nevyhnutnosti reformy zdravotníckeho systému. Kalavská prízvukuje, že chce tému odpolitizovať a vrátiť na odbornú úroveň. Smer však žiada, aby išla reforma ako ústavný zákon, čo je však podľa expertov vzhľadom na jej rozsah nemožné. Stratifikácia prinesie napríklad merania cez lepšie výsledky liečby. Nemocnice budú musieť postupne nastaviť kritériá ako minimálny počet výkonov za rok. Projekt definuje 28 skupín, ktoré zastrešujú desiatky konkrétnych výkonov. Tie sa musia centralizovať. Nová typológia nemocníc má garantovať zdravotnú starostlivosť v jasne určenom rozsahu. Platná by mala byť od roka 2024. Prinesie aj nový typ nemocníc, ktoré sa budú orientovať na dlhodobú starostlivosť.


Záchytné parkoviská pri Bratislave chcú stavať už tento rok

Najďalej je projekt v Ivanke pri Dunaji a Pezinku, výstavba potrvá osem mesiacov.

BRATISLAVA. Pri železničných staniciach v okolí hlavného mesta by ešte tento rok mohli vzniknúť záchytné parkoviská, na ktorých môžu návštevníci zaparkovať autá a ďalej cestovať do mesta vlakom. Záchytné parkoviská by mali vzniknúť v Ivanke pri Dunaji, Pezinku, Nových Košariskách a v Zohore, pre Hospodárske noviny to potvrdilo ministerstvo dopravy. Najďalej je projekt parkovísk v Ivanke pri Dunaji a v Pezinku, stavať by sa mohli začať ešte tento rok a výstavba by mala trvať osem mesiacov. Parkovisko v Nových Košariskách by mali začať budovať až budúci rok. „Prvé parkoviská by mali byť uvedené do prevádzky v roku 2018 a posledné v Zohore do roku 2022,“ vyhlásila hovorkyňa ministerstva Karolína Ducká. Parkoviská v štyroch obciach by mali stáť 20 miliónov eur, projekt má byť spolufinancovaný z eurofondov. Do prípravy záchytných parkovísk je zapojený aj bratislavský magistrát. Nechal si urobiť štúdiu, ktorá mapovala 32 lokalít, kde by mohli parkoviská vzniknúť. Štyri spomínané lokality teda nemusia byť konečné. Inštitút priestorového plánovania vypočítal, že každé ráno vchádza do hlavného mesta 34-tisíc áut. Do roku 2040 by sa mal tento počet zvýšiť na viac ako 40-tisíc. Do roku 2030 by preto malo pri vstupe do mesta vzniknúť osem- až deväťtisíc parkovacích miest.


Ruský parlament zakázal vstup dvom americkým médiám

Nariadenie začne platiť po tom, ako ho podpíše predseda Dumy Viačeslav Volodin.

MOSKVA. Rozhlasové stanice Hlas Ameriky (VOA) a Rádio Slobodná Európa/Rádio Sloboda (RFE/RL) majú zákaz vstupu do budovy dolnej komory ruského parlamentu v centre Moskvy. Rozhodli o tom v stredu poslanci Štátnej dumy. Toto nariadenie začne platiť ihneď po tom, ako ho podpíše predseda Dumy Viačeslav Volodin. Ako informovala agentúra TASS, poslanci Štátnej dumy prijali toto uznesenie v reakcii na krok amerického Kongresu, ktorý nedávno odobral akreditáciu ruskej televíznej spoločnosti RT. Obe spomínané rozhlasové stanice zaradilo v utorok ruské ministerstvo spravodlivosti na zoznam tzv. zahraničných agentov. Za subjekty "napĺňajúce úlohu zahraničných agentov" vyhlásila Moskva i sedem ďalších amerických médií. RFE/RL a VOA sú podporované vládou USA a ich mottom je "slobodné šírenie informácií v neslobodných spoločnostiach". Predsedníčka výboru Štátnej dumy pre rokovací poriadok Oľga Sevastianovová podľa TASS-u vo vyhlásení pred poslancami spresnila, že spomedzi deviatich spomínaných médií majú akreditáciu ruského ministerstva zahraničných vecí, a tým aj právo prichádzať do Dumy, len dve: RFE/RL a VOA. Sevastianovová dodala, že príslušné v stredu prijaté uznesenie "nie je technickým, ale politickým rozhodnutím". "Nemali sme za úlohu obmedziť slobodu slova vo vzťahu k zahraničným novinárom. Naše rozhodnutie je odvetným opatrením na kroky amerických politikov," vysvetlila podľa TASS-u. Najnovšie kroky Ruska sú reakciou na nedávne rozhodnutie amerického Kongresu, ktorý mediálnemu holdingu Russia Today (RT) odobral akreditáciu, a to aj napriek tomu, že holding predtým vyhovel žiadosti ministerstva spravodlivosti USA a zaregistroval sa ako zahraničných agent. Tieto kroky vyvolali v Rusku veľkú kritiku a vlnu odsudzovania za porušenie práva na slobodu slova. V Rusku od konca novembra platí zákon, ktorý ruským úradom umožní požadovať od zahraničných médií pôsobiacich v krajine, aby sa zaregistrovali ako tzv. zahraniční agenti. Po nadobudnutí štatútu zahraničného agenta budú médiá predmetom obmedzení a povinností, aké v súčasnosti platia pre neziskové organizácie. Podobne ako ony, budú aj médiá niesť zodpovednosť za porušenie zákona. Americké tajné služby obviňujú Kremeľ, že RT použil ako nástroj na zasahovanie do procesu amerických prezidentských volieb v roku 2016. Rusko všetky takéto obvinenia odmieta.


Sudca v kauze únosu Kováča vydá rozhodnutie v termíne

Bratislavský okresný súd požiadal Súdny dvor Európskej únie o stanovisko.

BRATISLAVA. Predseda senátu Okresného súdu Bratislava III Karol Posluch, ktorý je zákonným sudcom v kauze zavlečenia Michala Kováča mladšieho do cudziny, kde figuruje obžalovaný exriaditeľ SIS Ivan Lexa a spol., dodrží lehotu na vypracovanie rozhodnutia, ktorým prerušil koncom júna toto konanie. "Predĺžená zákonná lehota na napísanie a expedovanie predmetného uznesenia uplynie dňa 13. septembra. Zo strany predsedu senátu bude táto lehota splnená," uviedol pre TASR hovorca Krajského súdu v Bratislave (KS) Pavol Adamčiak. Pôvodný termín na vypracovanie uznesenia uplynul 5. augusta. Na základe žiadosti Poslucha bola lehota na vypracovanie rozhodnutia v zmysle Trestného poriadku predĺžená o mesiac. "Trojčlenný senát OS BA III rozhodol 21. júna na neverejnom zasadnutí o návrhu obhajoby na prerušenie trestného konania tak, že v trestnej veci obž. Ing. I. L. a spol. pre trestný čin zavlečenia do cudziny spolupáchateľstvom podľa ustanovenia paragrafu 9 odseku 2 k paragrafu 233 odseku 1. odseku 2 písm. a) Trestného zákona účinného v čase spáchania skutku trestné konanie prerušuje a predloží Súdnemu dvoru Európskej únie na rozhodnutie prejudiciálne otázky," konkretizoval v júni Adamčiak. Súd podľa hovorcu podľa príslušných paragrafov Trestného poriadku účinného do 31. decembra 2005 trestné konanie prerušil a požiadal Súdny dvor Európskej únie o rozhodnutie o predbežnej otázke, nakoľko považuje jeho stanovisko za nevyhnutné pre ďalší procesný postup vo veci. "OS BA III zároveň požiada Súdny dvor EÚ o prejednanie prejudiciálneho návrhu v rámci naliehavého konania, pretože ide o vec súvisiacu so zatýkacím rozkazom," dodal Adamčiak. Uznesenie nie je právoplatné. Proces v prípade obžalovaného exriaditeľa SIS a spol. na OS BA III nebol dlhšie vytýčený z dôvodu, že dvaja členovia senátu ako sudcovia - prísediaci po uskutočnení ich previerky Národným bezpečnostným úradom SR sa začali len na jeseň minulého roka oboznamovať s rozsiahlym spisovým materiálom. Plénum Ústavného súdu SR koncom mája 2017 potvrdilo aprílové rozhodnutie Národnej rady SR o zrušení tzv. Mečiarových amnestií z 3. marca a 7. júla 1998 a milosti exprezidenta Michala Kováča svojmu synovi z 12. decembra 1997. Za uznesenie hlasovalo 129 členov snemovne zo 144 prítomných. Právomoc zrušiť protiprávne amnestie či individuálne milosti prezidenta dala parlamentu zmena Ústavy SR.


Jazdil medzi prvými. Bratislava oslavuje aj historickým autobusom

Autobusová doprava v hlavnom meste oslavuje 90. výročie.

BRATISLAVA. Od spustenia prvej autobusovej linky v bratislavskej MHD uplynulo 10. mája 90 rokov. Primátor Bratislavy Ivo Nesrovnal pripomenul, že pred 90 rokmi sa v svetovej doprave stali podľa neho dve revolučné veci. "Charles Lindbergh prvýkrát preletel Atlantický oceán a pristál v Paríži a v Bratislave prvýkrát vyrazil do ulíc autobus. Bola to však revolúcia ako prelet Atlantiku," povedal. Podľa primátora sa od tej doby autobusová doprava v Bratislave rozšírila a dnes spája všetky mestské časti a do MHD sa snaží mesto zapojiť vo väčšej miere aj železničnú dopravu. "V minulosti dopravný podnik presvedčoval Bratislavčanov, aby dôverovali autobusom a prestúpili z električiek na autobusy. Dnes presviedčame Bratislavčanov, aby opäť využívali koľajovú dopravu," skonštatoval primátor. Aj napriek tomu, že vo svojich začiatkoch MHD nerátala s autobusovou dopravou a jej uplatnenie bolo ako doplňujúci dopravný systém, dnes podľa generálneho riaditeľa DPB Milana Urbana patrí k neodmysliteľnej súčasti verejnej dopravy v Bratislave. V roku 2016 sa práve autobusová doprava podieľala v najväčšej miere až 66,48 percentách na celkových odjazdených výkonoch MHD. "To predstavuje okolo 28 miliónov vozokilometrov a asi 144 miliónov prepravených cestujúcich," priblížil Urban. DPB si pripravil pre verejnosť zaujímavý program osláv 90. výročia počas celého víkendu. Nadšenci verejnej dopravy si môžu pozrieť počas celého víkendu na nádvorí bratislavskej Starej radnice vystavený historický autobus PRAGA RND, ktorým sa budú môcť aj previezť. Prichystané sú aj rôzne historické komponenty z autobusov ako volant, označovače na cestovné lístky či starý palubný počítač. Pre najmenších bude pripravený detský kútik. Počas dneška bude jazdiť zadarmo aj špeciálny Cabriobus okružnými trasami po centre mesta od 11.00 až do 19.00 h zo zastávky SND. Oslavy výročia budú pokračovať aj v sobotu (20. 5.), mimo stáleho programu. DPB vypraví v rámci podujatia Noc múzeí a galérií do ulíc Bratislavy historické vozidlá, tri električky, dva trolejbusy a štyri autobusy, ktoré budú jazdiť od 13.00 do 23.30 h v 30-minútových intervaloch a pre cestujúcu verejnosť budú jazdy týmito vozidlami zadarmo. Viac informácií nájdu cestujúci na webovej stránke DPB.


Érsekovi sa nepáčia pracovné podmienky na prekladisku v Čiernej nad Tisou

Minister dopravy povedal novinárom, že už pred Vianocami sa mu nepáčili podmienky, v akých ľudia na prekladisku pracujú.

ČIERNA NAD TISOU. Minister dopravy a výstavby SR Árpád Érsek (Most-Híd) v utorok absolvoval inšpekčnú cestu v priestoroch prekladiska sypkých materiálov v Čiernej nad Tisou. Pracovné podmienky pre zamestnancov je tam podľa neho potrebné zlepšiť a v tomto smere na jeho pokyn do jedného mesiaca vypracujú návrh Železnice Slovenskej republiky (ŽSR) a Železničná spoločnosť Cargo Slovakia (ZSSK Cargo). Minister si prezrel komerčno-prevádzkovú budovu pre potreby prekladiska, ktorú ŽSR prenajímajú ZSSK Cargo. Objekt v súčasnom stave podľa ministra nevyhovuje potrebám. "Ide o to, aby sme zlepšili pracovné podmienky ľudom, ktorí tu 24 hodín denne robia. Týmto dňom dám úlohu, že do mesiaca treba pripraviť projekt na to, ako by sme tú budovu vedeli zveľadiť," povedal Érsek novinárom. Ministra sprevádzali obaja generálni riaditelia štátnych železničných firiem. "Už keď som tu bol pred Vianocami, nepáčili sa mi podmienky, v akých tu ľudia pracujú. Preto som sa dnes vrátil, aby sme si spolu s manažmentom zodpovedných firiem prešli súčasný stav," informoval s tým, že situácia si vyžaduje okamžité kroky. Rozsah a investície rekonštrukcie daného objektu budú závisieť od dohody oboch strán. "Vlastníme tu 177 budov, z toho veľké percento je neobsadených. V rámci možností máme naplánované investície aj do tejto budovy, čo to bude, bude na dohode," konštatoval generálny riaditeľ ŽSR Martin Erdössy. Šéf ZSSK Cargo Martin Vozár uviedol, že prekládková stanica v Čiernej nad Tisou je kľúčovým styčným bodom medzi normálnym a širokým rozchodom koľajníc. "Na ročnej báze tu preložíme okolo 7,8 - 8 miliónov ton, veľa z tohto objemu je naviazaného na hutnícky priemysel, niekde okolo 80 až 90 percent," povedal. V stanici pri hranici s Ukrajinou sa prekladá najmä železná ruda, ale aj uhlie či vápenec. Ministerstvo dopravy okrem samotnej prekládky podporuje aj rozvoj železničnej hodvábnej cesty medzi Čínou a Európou. V minulom roku dorazil na Slovensko prvý ucelený kontajnerový vlak z Číny. V tomto roku by sa mala podľa rezortu doprava na tejto trati podstatne zintenzívniť.


Batérie, aké Tesla najnovšie sľubuje, popierajú zákony fyziky

Elon Musk dúfa, že keď dôjde na skutky, technológie už budú nachystané.

Nikto vám nedá toľko, ako vám dokáže Elon Musk sľúbiť. Vyhlásenia o nových modeloch Tesly sú prehnane ambiciózne aj na Muskove pomery. Aby Tesla dokázala splniť to, čo jej šéf tvrdí, musela by ďaleko prekonať to, o čom si dnes myslíme, že je možné. Zhodujú sa na tom odborníci na technológie batérií. Vezmime si ťahač Tesla Semi: Musk hovorí, že pri plnom zaťažení 36 ton má prejsť vyše 800 kilometrov na jedno nabitie, a po 30 minútach na nabíjačke zvládne prejsť vyše 640 kilometrov. Podľa odhadov Bloombergu by na to tesla potrebovala nabíjací systém desaťkrát silnejší než tie najrýchlejšie nabíjačky, aké sa dnes používajú - a to sú, zhodou okolností, Superchargery od Tesly. Nízky Roadster od Tesly sa má stať najrýchlejším sériovým autom, aké kedy kto vyrobil. To by však znamenalo, že automobilka napchá do relatívne malej karosérie batériu raz takú silnú ako tá najsilnejšia, aká sa do elektromobilov montuje dnes. Muskove tvrdenia ďaleko prekračujú zaužívané štandardy pre elektromobily. Vyžadujú buď veľký pokrok v technológií skladovania elektrickej energie, alebo nový spôsob jej využitia, povedal Sam Jaffe, analytik batérií coloradskej výskumnej spoločnosti Cairn Energy Research. Odborníci sa domnievajú, že v niektorých prípadoch sa Tesla jednoducho spolieha na vedecký pokrok, ktorý sa udeje medzi dneškom a časom, kedy sľúbila novinky skutočne priniesť na trh. "Nemyslím si, že by klamali," hovorí Jaffe. "Len pri verejnej prezentácii vynechali niečo, vďaka čomu by sme pochopili, ako tie čísla fungujú." Tu sú štyri najviac provokujúce tvrdenia Tesly - a pokusy o vyriešenie toho, ako by ich mohla automobilka dosiahnuť. Keď sa Musk postavil pred obecenstvo v leteckom hangári pri Los Angeles, prvé, čo ohlásil, je dojazd elektrického ťahača: Plne naložený kamión prejde pri diaľničných rýchlostiach 500 míľ čiže niečo vyše 800 kilometrov. Doterajší držiteľ rekordu, elektrický nákladiak od Daimleru predstavený v októbri, nezvládne ani polovicu. Kamión s veľkou nosnosťou, určený na dlhé trasy, je najnáročnejší na elektrifikáciu pri zachovaní ziskovosti výrobcu, vysvetľuje Menahem Anderman, prezident kalifornskej spoločnosti Total Battery Consulting. Tesla to však môže robiť len preto, aby svetu niečo dokázala. "Ak dokážete vyrobiť kamión na batérie," hovorí Anderman, "potom dokážete vyrobiť aj všetko ostatné na batérie." Tesla chce znížiť spotrebu ťahača tým, že zníži jeho odpor vzduchu - jeho koeficient odporu je porovnateľný s dnešnými športovými autami. Ale aj keď automobilka dosiahne úžasne nízku spotrebu, stále bude potrebovať batériu s kapacitou niekde na úrovni 600 až 1000 kilowatthodín. Len tak sa podarí kamiónu splniť sľube Elona Muska, odhaduje Bloomberg New Energy Finance. Ak si vezmeme strednú hodnotu - 800 kilowatthodín - tak batéria s takouto kapacitou by vážila vyše 4,5 tony a stála vyše 100 000 dolárov - ešte pred tým, než okolo nej postavíme zvyšok kamiónu. Tesla ohlásila, že elektrický ťahač s 800-kilometrovým dojazdom bude stáť 180-tisíc dolárov, čím podliezla odhady siedmich analytikov Bloombergu. Úspora na palive v porovnaní s naftovým ťahačom by sa prepravnej spoločnosti mohla vrátiť už za dva roky. To, na čo sa automobilka môže spoľahnúť, sú klesajúce ceny batérií. Musk verí, že okolo roku 2020, kedy sa začne ťahač naozaj rozširovať, batérie zlacnejú a Tesla môže na Semi profitovať. Prvé ťahače neprídu na cesty skôr ako v roku 2019 a ich výroba bude aj tak nabiehať pomaly. Veľkí zákazníci budú chcieť najprv vyskúšať zopár kusov, kým elektrifikujú celé flotily. Kým sa Tesle začnú hrnúť veľké objednávky, batérie by mali stáť podstatne menej. Muskove tvrdenie, že kamión po 30 minútach na nabíjačke zvládne prejsť vyše 640 kilometrov by umožnilo ťahaču od Tesly stať sa prvým elektrickým kamiónom na skutočne dlhé vzdialenosti. Šofér môže vyštartovať s plnou batériou, na ktorú prejde 800 kilometrov, dobiť ju počas obednej prestávky a splniť americký limit 11 hodín denne s tým, že v batérii je ešte dosť šťavy na ďalší deň. Na to by však Tesla potrebovala nabíjačku, akú sme doteraz ešte nevideli. "Nerozumiem, ako to funguje," povedal Salim Morsy, analytik pre elektromobily v Bloomberg New Energy Finance. "Naozaj nerozumiem." Rýchlosť nabíjania, o ktorej tesla hovorí, prevyšuje dnes dostupné riešenia a zákazníci majú platiť podstatne menej, než sú dnešné priemerné ceny energií. Súčasné rýchlonabíjačky Tesla Supercharger majú výkon 120 kilowattov a Modelu S dokážu za 30 minút zvýšiť dojazd približne o 290 kilometrov. Ale to je dojazd osobného auta, nie naloženého kamióna. Aby tesla dodržala tvrdenie o 640 kilometroch za 30 minút pre plne kamión s 36-tonovým nákladom, jej nabíjačky Megachargers by mali mať výkon 1 200 kilowattow - desaťkrát toľko, ako dnešné nabíjačky Tesly. Elektrické ťahače budú vždy drahšie ako naftové, pretože len samotná batéria stojí toľko, ako lacnejší ťahač. Tesla Semi bude stáť 180-tisíc dolárov, naftové ťahače tejto veľkosti stoja aj menej ako stotisíc. Tesla však chce vyvážiť prvotnú investíciu úsporami na palive a údržbe. Najzaujímavejšou časťou prezentácie bolo, keď tesla oznámila, že bude kamionistom garantovať nabíjanie za cenu 7 centov za kilowatthodinu. To by mohlo podľa odhadov Bloombergu ušetriť kamionistovi asi 30-tisíc dolárov ročne. Musk povedal, že túto cenu dosiahnu sčasti tým, že k nabíjačkám postavia solárne panely a obrovské batérie. Konkrétne ceny závisia od lokality, no podľa odhadov Bloombergu bude Tesla nabíjanie mohutne dotovať. Za sedem centov, ktoré zaplatí zákazník za kilowatthodinu nabíjania, budú náklady Tesly najmenej 40 centov. "Nie je možné, aby ste za sedem centov na kilowatthodinu pokryli náklady zariadenia, ktoré nabije megawatthodinovú batériu, vysvetľuje Salim Morsy. "To jednoducho neexistuje." Na prvé počutie to znie ako katastrofálny scenár, no Tesla už takto prevádzkuje nabíjačky Supercharger, ktoré sú pre mnohých majiteľov elektromobilov zadarmo. Za každú kilowatthodinu elektriny, ktorú zákazníci bezplatne "tankujú", platí Tesla približne jeden dolár. V roku 2017 tak zaplatí automobilka každému autu elektrinu v hodnote asi tisíc dolárov. Tieto nízke sadzby za nabíjanie by však mohli naštartovať vstup Tesly do novej sféry podnikania. Automobilke pomôžu tým, že si môže vypýtať vyššiu predajnú sumu za každý kamión a za získané prostriedky potom postupne vybudovať a prevádzkovať nabíjaciu sieť. Tesla tvrdí, že nový Roadster s cenovkou 200-tisíc dolárov sa stane najrýchlejším sériovo vyrábaným autom na svete, na stovku zrýchli za 1,9 sekundy. Ešte bláznivejší je predtým nemysliteľný dojazd: asi tisíc kilometrov na jedno nabitie. To je viac, než zvládne akékoľvek iné batériou poháňané vozidlo, a dvojnásobok dojazdu Modelu S. Na to, aby mal Roadster taký výkon a dojazd, bude podľa Muska potrebovať 200-kilowatthodinovú batériu. To je dvojnásobok oproti v súčasnosti najväčšej, akú Tesla ponúka - Roadster je pritom nižší a celkovo menší, než veľký sedan S alebo SUV X. Musk pritom v minulosti tvrdil, že do modelov S, 3, X sa väčšia batéria už nezmestí. Ako potom chce vyrobiť malý roadster s dvojnásobnou kapacitou? Salim Morsy z Bloomberg New Energy Finance má hneď dve odpovede. Ako prvé očakáva, že Tesla bude v Roadsteri ukladať batérie (nie jednotlivé články, ale celé zväzky) na seba. To sa nezaobíde bez problémov s ich manažmentom, no tie by nemali byť neprekonateľné. Morsy však hovorí, že do kompaktnej karosérie Roadsteru by sa asi dve batérie z Modelu S len tak nezmestili. "Naozaj sa mi nezdá, že auto, ktoré nám Musk ukázal, by malo skutočnú 200-kilowatthodinovú batériu," hovorí Morsy. "Nemyslím si, že je to momentálne fyzicky možné." Elon Musk sa možno len spolieha na budúcnosť. Zálohy za Roadster zbiera Tesla už teraz, no prvé kúsky nebudú zákazníkom doručené skôr ako v roku 2020. Hustota batérií sa pritom zlepšuje v priemere o 7,5 percenta každý rok, takže v roku 2020 už budú môcť byť batérie menšie a silnejšie aj bez revolučnej technológie. "Trend zmenšovania batérií je kľúčový pre všetko, čo Tesla o Roadsteri alebo ťahači Semi hovorí," vysvetľuje Morsy. "To je úplne férové. V roku 2020 očakávame iné batérie, než sú na trhu dnes." Nedávno predstavený ťahač a športiak tak vyvolali viacero otázok o schopnostiach a plánoch Tesly. Samotný Musk možno bude potrebovať ešte niekoľko rokov, aby prišiel na všetky odpovede.


MOV zrušil Kuvajtu trest spred štyroch rokov, športovci už môžu súťažiť pod svojou vlajkou

LAUSANNE. Medzinárodný olympijský výbor (MOV) po štyroch rokoch zrušil pozastavenie činnosti Kuvajtskému olympijskému výboru (KOC). Ten bol suspendovaný v roku 2015, keď miestna vládla schválila zákon, ktorý narúšal nezávislosť športových orgánov. To spôsobilo, že športovci Kuvajtu museli na OH 2016 v brazílskom Riu de Janeiro štartovať ako "nezávislí olympijskí športovci", bez národnej vlajky a hymny. Minulý týždeň si Kuvajtský olympijský výbor zvolil novú generáciu svojich lídrov. Generálnym tajomníkom sa stal Husain al Musallam, ktorý je zároveň viceprezident plaveckého riadiaceho orgánu FINA. Výkonný výbor MOV uviedol, že kuvajtská strana splnila všetky podmienky, čo bude pre krajinu znamenať aj obnovenie prístupu k financovaniu z olympijských fondov. MOV vlani tento trest pozastavil a umožnil športovcom Kuvajtu štartovať pod ich vlajkou na Ázijských hrách v Indonézii. Do tejto kauzy bola zainteresovaná aj Medzinárodná futbalová federácia (FIFA). Kuvajt sa tak nemohol zúčastniť kvalifikácie o postup na MS 2018. V decembri 2017 bol však tento dištanc odvolaný, a tak sa ázijská krajina môže zapájať do súťaži pod hlavičkou FIFA.


Harden sa blysol triple-double za 32 bodov, Milwaukee sa môže po rokoch dočkať postupu

BOSTON. Najlepší tím základnej časti zámorskej basketbalovej NBA Milwaukee zvíťazil v stredu doma nad Detroitom 120:99 a vo štvrťfinále play off vedie v sérii hranej na štyri víťazstvá 2:0. V drese Bucks sa presadili tradiční lídri, trojica Eric Bledsoe, Jannis Antetokunmpo a Khris Middleton dosiahla dokopy 77 bodov. Milwaukee dosiaľ naposledy vyhralo sériu vo vyraďovacej časti ešte v roku 2001, keď si v semifinále Východnej konferencie poradilo s Charlotte 4:3. "Všetko je to o vôli. Vedel som, že vo vymedzenom území ma budú viac brániť. Snažil som sa byť trpezlivý. Eric (Bledsoe) mi povedal: 'Buď agresívny, ono to príde.' Presne to som urobil," povedal Antetokunmpo, ktorý k 26 bodom pridal aj 12 doskokov. Prvé dva zápasy vyhral aj Boston v sérii s Indianou, Celtics v stredu zdolali svojho súpera 99:91. Domáci zvíťazili najmä vďaka štvrtej štvrtine, v ktorej prekonali hostí 31:12. V poslednej päťminútovke mal Boston sériu 10:0. Najlepším strelcom Celtics bol Kyrie Irving s 37 bodmi. Vlani vynechal celé play off pre zdravotné problémy. "Bola to dlhá cesta. Mal som za sebou dve operácie kolena, pozeral som sa na spoluhráčov, ako bojujú. Konečne som dostal šancu nastúpiť za Boston v play off. Tomu sa nič nevyrovná," komentoval 27-ročný rozohrávač. Houston tiež vedie nad Utahom 2:0 na zápasy, domáci Rockets si v stredu poradili s Jazz 118:98. O všetkom sa rozhodlo už v úvodnej štvrtine, ktorú Houston ovládol 39:19. Výborný výkon predviedol domáci James Harden - 29-ročný bradatý tvorca hry sa blysol triple-double za 32 bodov, 13 doskokov a 10 asistencií. NBA 2018/2019 - štvrťfinále play off - 18. apríl: VÝCHODNÁ KONFERENCIA Najviac bodov: Irving 37 (6 trojok), Tatum 26, Hayward 13 - Bojan Bogdanovič 23, Thaddeus Young 15, D. Collison a T. Evans po 13 Najviac bodov: Bledsoe 27, Antetokunmpo 26 (12 doskokov), Middleton 24 - Kennard 19, Dummond (16 doskokov) a R. Jackson po 18 ZÁPADNÁ KONFERENCIA Najviac bodov: Harden 32 (13 doskokov, 10 asistencií, 6 trojok), Paul 17, E. Gordon a Tucker po 16 - Rubio a O'Neale po 17, Favors 14 (12 doskokov)


Murray bez problémov postúpil do osemfinále, ďalej ide aj Wawrinka

Pozrite si súhrn piatkových výsledkov tretieho kola mužskej dvojhry na grandslamovom turnaji Australian Open.

MELBOURNE. Britský tenista Andy Murray sa suverénnym spôsobom prebojoval do osemfinále dvojhry na grandslamovom turnaji Australian Open v Melbourne. V treťom kole ako nasadená jednotka zdolal tridsaťjednotku pavúka Američana Sama Querreyho 6:4, 6:2, 6:4. Ďalej idú aj štvrtý nasadený Švajčiar Stan Wawrinka, Francúz Jo-Wilfried Tsonga, Nemec Mischa Zverev a Talian Andreas Seppi. (celková dotácia 50 miliónov austrálskych dolárov, tvrdý povrch) Stan Wawrinka (Švaj.-4) - Viktor Troicki (Srb.-29) 3:6, 6:2, 6:2, 7:6 (7) Jo-Wilfried Tsonga (Fr.-12) - Jack Sock (USA-23) 7:6 (4), 7:5, 6:7 (8), 6:3 Andy Murray (V. Brit.-1) - Sam Querrey (USA-31) 6:4, 6:2, 6:4 Mischa Zverev (Nem.) - Malek Jaziri (Tun.) 6:1, 4:6, 6:3, 6:0 Andreas Seppi (Tal.) - Steve Darcis (Belg.) 4:6, 6:4, 7:6 (1), 7:6 (2) Daniel Evans (V. Brit.) - Bernard Tomic (27-Austr.) 7:5, 7:6 (2), 7:6 (3) Kei Nišikori (5-Jap.) - Lukáš Lacko (SR) 6:4, 6:4, 6:4 Roger Federer (17-Švajč.) - Tomáš Berdych (10-ČR) 6:2, 6:4, 6:4 Gael Monfils (Fr.-6) - Philipp Kohlschreiber (Nem.-32) Alexander Zverev (Nem.-24) - Rafael Nadal (Šp.-9) Roberto Bautista-Agut (Šp.-13) - David Ferrer (Šp.-21) Gilles Simon (Fr.-25) - Milos Raonic (Kan.-3) Dominic Thiem (Rak.-8) - Benoit Paire (Fr.) Ivo Karlovič (Chor.-20) - David Goffin (Belg.-11) Grigor Dimitrov (Bul.-15) - Richard Gasquet (Fr.-18) Pablo Carreno-Busta (Šp.-30) - Denis Istomin (Uzb.)


Octavia po modernizácii zdražela, ponúkne vyššiu výbavu

V Česku zvýšila Škoda pre vysoký dopyt aj cenu modelu Superb.

PRAHA. Škoda zahájila predaj modelu Octavia po modernizácii na domácom trhu. Faceliftovaná Škoda Octavia stojí s porovnateľnou motorizáciou o 12 000 českých korún (asi 443 eur) viac, ako doteraz. Automobilka uviedla, že do základnej výbavy najlacnejšieho stupňa Active pribudli prvky, za ktoré sa doteraz priplácalo 22 000 českých korún (813 eur) a bohtšiu výbavu dostanú aj ostatné stupne. Najlacnejšou motorizáciou modernizovanej Octavie už nie je 1,2 TSI, ale nový trojvalec 1,0 TSI s výkonom 85 kW (115 koní). V základnej výbave Active sa po novom objaví klimatizácia, zadné LED svetlá, denné svietenie a 16-palcové kolesá. Zvýšila sa cena aj vrcholnej verzie Laurin&Klement, ktorej opäť pribudla výbava. Slovenský importér zatiaľ ceny nového modelu nezverejnil. Škoda pre vysoký dopyt tento rok zvýšila aj českú cenu modelu Superb, informoval v septembri portál iDnes. Päť miliónov predaných modelov za 20 rokov robí z Octavie najpredávanejší model značky. Dizajnéri pri návrhu najnovšieho počinu stavili na ešte ostrejšie línie, najmä v prednej časti, dominantou sú nové, rozdelené svetlomety. Vo vnútri sa Škoda zamerala na vylepšenie infotainmentu. Systém Columbus má teraz 9,2 palcový kapacitný displej. V ponuke je WLAN hotspot a na prianie aj s modulom pre SIM-kartu, podporujúcou LTE. Novým Simply Clever riešením, predstaveným v Octavii, je držiak na PET fľaše vo dverách, navrhnutý tak, aby uľahčil otváranie fliaš jednou rukou.


Právomoci by umožnili zasahovať v prípade sudcov, ktorí porušujú zákon.

BRATISLAVA. Súdna rada aj ministerstvo spravodlivosti by mali mať väčšie právomoci v prípade sudcov, ktorí porušujú zákon. Naznačili to minister spravodlivosti Gábor Gál (Most-Híd) a premiér Peter Pellegrini (Smer) po pondelkovom stretnutí. Rokovali aj s ministerkou vnútra Denisou Sakovou (Smer), zástupcami polície, súdnej rady a generálnej prokuratúry.


Ďalší maďarský plot na srbských hraniciach bude stáť 136 miliónov

Maďarsko v septembri dokončilo na svojich 175 kilometrov dlhých hraniciach so Srbskom plot, preventívne ho posilní druhá línia oplotenia.

BUDAPEŠŤ. Druhá línia zábran na južných hraniciach so Srbskom, ktorá sa už začala stavať, bude musieť byť vybudovaná do dvoch mesiacov, napísal v pondelok maďarský denník Magyar Idök. Maďarská vláda o posilnení ochrany hraníc rozhodla minulý štvrtok. Na tento projekt vyčlenila 38 miliárd forintov (123,6 milióna eur). Plot zo žiletkového drôtu pripravujú väzni. Podobne tomu bolo aj v prípade prvej línie, podotýka denník. Pri obci Kelebia v Báčsko-malokumánskej župe už stoja stĺpy, na ktoré sa plot upevní. K obci Ásotthalom v Čongrádskej župe priviezli stavebný materiál. Podľa informácií novín Magyar Idök určila vláda na výstavbu druhej línie zábran veľmi krátky čas. Dôvodom je zrejme skutočnosť, že s očakávaným jarným oteplením stúpne tlak migrantov na srbsko-maďarské hranice. Súčasťou projektu je vybudovanie viacerých hot-spotov pri hraniciach, kde budú pracovníci Úradu pre občianstvo a prisťahovalectvo (BÁH) preberať od cudzincov žiadosti o azyl. V prvej etape vybudujú túto infraštruktúru s kapacitou štyristo ľudí.


Tenista ukázal fanúšikom na US Open prostredník. Neskôr si protirečil

Rus sa v New Yorku nepredviedol v dobrom svetle.

NEW YORK. Ruský tenista Daniil Medvedev si v piatkovom zápase 3. kola dvojhry na štvrtom grandslamovom turnaji sezóny US Open v New Yorku poradil so Španielom Felicianom Lópezom 7:6 (1), 4:6, 7:6 (7), 6:4. Okrem vyrovnania vlastného grandslamového maxima sa však prezentoval aj mimoriadne arogantným správaním, či už k divákom na tribúnach, umpirovému rozhodcovi alebo podávačovi loptičiek, ktorý mu pribehol podať uterák.Tenisoví fanúšikovia v hľadisku mu niekoľkokrát v stretnutí hlasným bučaním dali najavo, či si myslia o jeho vystupovaní. V pozápasovom rozhovore, ktorý by sa viac hodil do duelu zápasníkov než na tenisový turnaj US Open, vyhlásil, že triumfoval hlavne vďaka negatívne naladeným divákom. "Chcem, aby ste všetci vedeli, kým pôjdete spať, že dnes večer som vyhral vďaka vašej energii," povedal 23-ročný rodák z Moskvy po stretnutí, ktoré sa skončilo až okolo polnoci miestneho času.Publikum zareagovalo na Medvedeva posmešným spôsobom. Fanúšikom ukázal vystrčený prostredník. Keď mu toto gesto jeden z divákov opätoval, víťaz nedávneho turnaja v Cincinnati dodal: "Čím viac to robíte, tým viac budem kvôli vám vyhrávať."Keď Rusova "horúca hlava" s odstupom času vychladla, v neskorších rozhovoroch s novinármi si viackrát protirečil. Vyhlásil, že sa po skončení duelu zhováral s Felicianom Lópezom a jeho súper vzniknutú situáciu pochopil. Na otázku, či sa nebojí, že v ďalších zápasoch bude publikum zakaždým naladené proti nemu, odvetil: "Ťažko na túto otázku odpovedať. Môžem iba povedať, že na sebe pracujem a dúfajme, že nabudúce budem lepší."


Inter so Škriniarom dlho prehrával, potom zaúradoval Lukaku
 Slovensko
 Anglicko
 Španielsko
 Nemecko
Taliansko
 Francúzsko
 Česko

RÍM. Futbalisti Interu Miláno v základnej jedenástke so slovenským reprezentačným obrancom Milanom Škriniarom triumfovali v 11. kole talianskej Serie A v Bologni 2:1. Úradujúci majster mal však k dobru večerné mestské derby s FC. Škriniar odohral celý zápas a dostal žltú kartu. O oba góly Interu sa postaral belgický útočník Romelu Lukaku, víťazný strelil v prvej minúte nadstaveného času z pokutového kopu. Futbalisti Juventusu Turín zvíťazili v mestskom derby na pôde FC Turín 1:0 a vrátili sa na čelo tabuľky o bod pred Inter Miláno. O triumfe úradujúceho majstra rozhodol v 70. minúte Holanďan Matthijs De Ligt. Futbalisti AS Rím zvíťazili v úvodnom sobotňajšom zápase 11. kola nad SSC Neapol 2:1. Rimania sa vďaka zisku troch bodov posunuli v tabuľke na štvrté miesto. Seria A 2019/2020 - 11. kolo - výsledky - sobota  Góly: 19. Zaniolo, 55. Veretout (11 m) - 72. Milik, ČK: 90+6. Cetin (AS Rím) Góly: 59. Soriano - 75. a 90+1. Lukaku (druhý 11 m) /Škriniar odohral za Inter celý zápas a dostal ŽK/ Gól: 70. De Ligt


Mikovič prestúpil z Trnavy do Termalica Bruk-Bet Nieciecza

V Trnave strávil Martin Mikovič celú kariéru a v posledných rokoch nastupoval s kapitánskou páskou.

TRNAVA. Slovenský futbalista Martin Mikovič opúšťa Spartak Trnava, v posledný prestupový deň pre profesionálnych futbalistov sa dohodol na zmluve s poľským klubom Termalica Bruk-Bet Nieciecza. TASR o tom informoval klub prostredníctvom tlačovej správy. Dvadsaťšesťročný Mikovič s aktuálne piatym tímom poľskej Ekstraklasy podpísal trojročný kontrakt. V stredu ho čakajú lekárske testy, po ktorých sa definitívne stane hráčom poľského mužstva. "Vzhľadom k tomu, že sa Mikimu končí v lete zmluva, ktorú nechcel predĺžiť, sa vedenie klubu po komunikácii s trénermi rozhodli hráča uvoľniť. Rešpektujeme fakt, že pre náš klub odvádzal dlhodobo dobrú prácu. Termalica prejavil v posledný prestupový deň záujem o jeho okamžitý prestup," uviedol generálny manažér Pavel Hoftych. V malom Ríme strávil Martin Mikovič celú kariéru, v Trnave nastupoval od prípravky až po hlavné mužstvo. V posledných rokoch patril k lídrom tímu, o čom svedčí aj kapitánska páska na jeho pravom rukáve. V Termalice sa v kabíne stretne s piatimi slovenskými hráčmi - Davidom Gubom, Patrikom Mišákom, Samuelom Štefánikom, Romanom Gergelom a Daliborom Plevom.


Na celom území Slovenska hrozia búrky, na horách aj nárazový vietor

Miestami sa môžu podľa meteorológov vyskytnúť búrky s krúpami.

BRATISLAVA. Na celom území Slovenska hrozia búrky, ojedinele zmiešané s krúpami. Upozorňuje na to Slovenský hydrometeorologický ústav, ktorý v tejto súvislosti vydal výstrahu prvého stupňa. Platí pre všetky kraje. Miestami budú búrky sprevádzané krúpami, a to najmä v okresoch na východe Slovenska. Spadnúť môže podľa hydrometeorológov 20 až 40 milimetrov zrážok. Na horách na severe Slovenska v polohách nad 1500 m bude veterno, miestami sa očakáva nárazový vietor s rýchlosťou 90 - 115 kilometrov za hodinu. V okresoch Tvrdošín, Liptovský Mikuláš, Brezno a Poprad hrozí na hrebeňoch Tatier silný vietor s rýchlosťou 115 - 135 kilometrov za hodinu. SHMÚ tam vydal výstrahu druhého stupňa.


V USA padol obrovský jackpot, získal ho jediný výherca

O šanciach na výhru štatistici vraveli, že skôr sa človek stane prezidentom USA, akoby vyhral práve túto lotériu.

WASHINGTON. Neznámy šťastlivec vyhral v Spojených štátoch amerických v lotérii Powerball 758,7 milióna dolárov, čo je v prepočte vyše 643 miliónov eur. Jackpot, ktorý je podľa agentúry AP druhý najväčší v americkej histórii, sa nebude deliť - tiket so šiestimi správnymi číslami bol totiž podaný iba jediný. Novopečený milionár si žreb zakúpil v štáte Massachusetts, lotéria ale miesto neupresnila. Šanca na výhru bola podľa médií jedna k 292 miliónom. Štatistici už skôr uviedli, že Američania majú omnoho väčšiu šancu stať sa prezidentom Spojených štátov, než vyhrať v tejto hre. Rekordná výhra padla vlani v januári, keď bolo v stávke 1,6 miliardy dolárov. Vtedy boli podané tri správne vyplnené tikety. Výherca si teraz musí premyslieť, či si nechá jackpot vyplatiť jednorázovo alebo vo forme ročnej renty. Pokiaľ bude chcieť peniaze naraz, získa podľa pravidiel hry "iba" 443,2 milióna dolárov. Asi 30 percent z tejto sumy ešte odkroja federálne a štátne dane. V prípade vyplácania vo forme renty bude výhra vyplatená celá, a to postupne v 30 splátkach, ktoré budú zdaňované postupne.


Lleyton Hewitt pre SME: Hrbatému pripomeniem vzájomné skóre

Austrálsky daviscupový kapitán Lleyton Hewitt si zaspomínal na Slovensko a poskytol rozhovor pre náš denník včera tesne po žrebe v sydneyskom prístave.

Čo viete o Slovákoch? Poznáte súpera? „Počítali sme síce najskôr s Kližanom a Lackom, ale domácu úlohu sme urobili, máme preštudovaných aj ostatných a nič nepodceňujeme. Urobíme všetko pre to, aby sme sa udržali vo Svetovej skupine. Aj preto sme vybrali najlepšie dejisko, najvýhodnejší povrch – trávu, najlepších hráčov v krajine a tejto súťaži ako vždy udeľujeme veľkú vážnosť.“ Prvý raz vôbec máte v tíme k dispozícii na úvodné dvojhry obe hviezdy – Tomiča a Kyrgiosa. Čo to pre vás znamená? „Presne to, čo potrebujeme. Každý tréner by rád mal takúto silu. Teraz musia predviesť, čo od nich očakávame, a splniť úlohu. Takáto zostava určite priláka aj divákov a celé to prostredie, prítomnosť legiend a šanca dostať sa o rok ďaleko v súťaži ani nedovoľujú poľaviť alebo nehrať dobre. Títo dvaja sú našou zárukou na veľa rokov.“ Trvalo však tri roky, kým sa dali dokopy na takéto stretnutie. Predtým nepomohli krajine na olympiáde a narobili si dosť neprajníkov medzi fanúšikmi, novinármi, ba aj súpermi. Dá sa vôbec zvládnuť ich trénovať? „Našťastie, ja osobne nemám s nimi veľa starostí. Naše vzťahy sme založili na vzájomnej úcte a rešpekte. Oni uznávajú, čo som v tenise dosiahol, a ja vidím, že radi prídu reprezentovať. Obaja už vykonali vacero pozitívnych vecí pre náš tenis, pre mládež, ale veľa ľudí to buď nevidí, alebo nechce vidieť. Áno, možno sa nie vždy správali vhodne, ale ani ja som nebol neviniatko, a  nejaký čas trvá dozrieť, kým človek dozrie. Ako kapitán takýchto nadaných tenistov vždy v tíme privítam. “ Vyhrali ste grandslamové tituly, Davisov pohár, boli ste svetovou jednotkou, potom ste komentovali tenis v televízii a teraz ste kapitánom. Čo je podľa vás z toho najťažšie – hrať, komentovať alebo koučovať? „Jednoznačne úloha kapitána. Na dvorci či v televízii to záviselo len odo mňa, ale na lavičke nie som sám. A nie je to len lavička. Mám na starosti sledovanie celého nášho mužského tenisu. kapitána je práca s ľuďmi a v tom sa len učím. Musíte krotiť rôzne povahy, rozlišovať schopnosti, slabiny, riadiť vyhranené osobnosti  – a to je to najťažšie.“ Všetkým je jasné, že Austrália hrá v pozícii ťažkého favorita a nikto ani nepripúšťa, že by mohla prehrať  toto stretnutie. V čom majú podľa vás Slováci nádej? Vidíte pre nich nejakú šancu? „Pozrite sa – všetci poznáme šport. Každý zápas má na začiatku dvoch rivalov. Aj v konských dostihoch môže byť jeden superfavorit a niekde sa potkne. Videl som všelijaké čudné veci. Najmä v Davisovom pohári hrá veľa hráčov poriadne nad  úroveň svojho rebríčkového postavenia. Hrať za krajinu a proti veľkým menám vybičovalo aj v minulosti veľa málo známych hráčov a stali sa z nich hrdinovia. V žiadnom prípade nepodceňujeme ani jedného súpera. Sme favoriti, hráme, na čom sme chceli a kde sme chceli, sme mimoriadne spokojní s prípravou a prístupom, máme všetkých najlepších k dispozícii, no aj tak očakávam ťažký zápas a na konci víťazný.“ Pamätáte sa na svoju návštevu Bratislavy? Bolo to presne pred dvadsiatimi rokmi v auguste 1996 a podľa vynikajúcej pamäti nášho trénera a športového riaditeľa zväzu Vladimíra Habasa ste prehrali ako 15-ročný na juniorskom turnaji v 3. kole s Jaroslavom Novákom z Košíc, o dva roky starším súperom 7:5, 3:6, 3:6.  „Cestu a pobyt si pamätám, aj antuku, aj to, že som vypadol, ale meno súpera a výsledok nie. Na prehry sa ťažko spomína a aj preto chcem teraz vyhrať.“  Určite čerstvejšie sú vaše spomienky na Dominika Hrbatého a Karola Kučeru, s ktorými ste odohrali viacero zápasov a s každým z nich aj v Hopmanovom pohári v Perthe. „Karol bol tvrdý oriešok, obaja získali v Perthe trofej a ja som tam nikdy nevyhral, ale s Dominikom mám bilanciu 3:0 a už sa teším, že mu to pripomeniem. Všetci slovenskí hráči sú ťažkí, vychádzajú z dobrej školy, vždy sa vytiahnu na silnejších súperov a hrajú lepšie proti silnejším. Nebezpečenstvo hrozí z ich nepredvídateľnosti, taktiky a rozumu na dvorci. Videl som výsledok z Budapešti. Vidím, že sem prišli síce oslabení o mená, ale majú zomknutý tím a v bojovej nálade. Cítia príležitosť, je to pre nich veľká udalosť a moje skúsenosti hovoria, že práve preto si treba dávať pozor a nič nepodceniť.“  Tento text ste mohli čítať vďaka tomu, že platíte za obsah. Vážime si to.


Omša za zosnulého exprezidenta bola aj v Londýne

BRATISLAVA. Kondolenčné knihy v súvislosti s úmrtím prvého prezidenta SR Michala Kováča sú otvorené na všetkých zastupiteľských úradoch Slovenska v zahraničí. Presný čas, kedy sú kondolenčné knihy prístupné verejnosti, si určuje zastupiteľský úrad. Ako pre agentúru SITA ďalej potvrdil riaditeľ tlačového odboru MZV Igor Skoček, za prezidenta Kováča v zahraničí odslúžili omšu, a to v Londýne v kostole, kde sídli Slovenská katolícka misia. Svätá omša za Kováča bola v nedeľu aj v Košiciach, a to v katedrále sv. Alžbety. Hlavným celebrantom bol košický arcibiskup metropolita Bernard Bober. Zádušná svätá omša za zosnulého bývalého prezidenta bude v Bratislave v Dóme svätého Martina v deň jeho pohrebu 13. októbra o 14.00 hod. Prvý slovenský prezident Michal Kováč zomrel v stredu 5. októbra o 19.50 hod. v Nemocnici sv. Michala v Bratislave vo veku 86 rokov. Do nemocnice ho previezli v piatok 30. septembra na kardiologickú jednotku intenzívnej starostlivosti. Dôvodom boli kardiovaskulárne problémy. Bývalý prezident bojoval s podlomeným zdravím už niekoľko rokov.


Na stredisko pre liečbu eboly v Konžskej republike zaútočili ozbrojenci

Identita útočníkov ani motívy útoku nie sú známe.

GOMA. Neznámi ozbrojenci zaútočili v stredu na stredisko na liečbu eboly vo východnej časti Konžskej demokratickej republiky. Útočníci centrum podpálili a následne sa dostali do prestrelky s bezpečnostnými zložkami. Informovala o tom agentúra Reuters s odvolaním sa na miestneho starostu. Identita útočníkov ani ich motívy nie sú známe. Stredajší útok v meste Butembo bol už druhým v tomto regióne zasiahnutom ebolou. V nedeľu neznámi útočníci podpálili iné zdravotnícke stredisko v neďalekom meste Katwa a zabili zdravotnú sestru. Súčasná epidémia eboly, ktorá prepukla vlani v auguste, je druhou najhoršou od roku 1976, keď vo vtedajšom Kongu prvýkrát objavili vírus tejto vysoko nákazlivej choroby. Predpokladá sa, že doposiaľ jej podľahlo najmenej 551 ľudí a viac ako 300 sa nakazilo.


Marek Ťapák sa stal novým programovým riaditeľom RTVS

Podľa šéfa RTVS Rezníka prichádza skúsený kultúrny a mediálny profesionál s výborným prehľadom.

BRATISLAVA. Televízna časť RTVS má nového programového riaditeľa. Stal sa ním Marek Ťapák, ktorý na tejto pozícii vystrieda od 1. júna Tibora Búzu. Informovala o tom hovorkyňa RTVS Erika Rusnáková. "Marek Ťapák prichádza do RTVS ako skúsený kultúrny a mediálny profesionál s výborným prehľadom o slovenskej a európskej kultúre a s praktickými skúsenosťami z televíznej, filmovej a divadelnej tvorby mnohých druhov a žánrov," vyzdvihol personálne posilnenie manažmentu RTVS riaditeľ verejnoprávneho média Jaroslav Rezník. "Jeho doterajší životný príbeh je dostatočnou zárukou toho, že pôvodná slovenská tvorba bude v RTVS aj naďalej absolútnou prioritou," dodal Rezník. Marek Ťapák začal svoju divadelnú hereckú kariéru na Novej scéne, kde sa stal v roku 1996 jej umeleckým šéfom, o dva roky neskôr riaditeľom a na tomto poste zotrval do roku 2001. Následne ďalší rok pôsobil ako umelecký šéf SĽUK-u. Od roku 2003 robil agentážne divadlo, s ním pripravil inscenácie ako Dokonalá svadba, Šiesti v pyžame, Piť alebo byť fit a divadelnú verziu Tanec medzi črepinami. Okrem divadelných má na konte i množstvo filmových úloh, v tejto oblasti sa predstavil taktiež aj ako autor a režisér.


Spojené štáty varovali zamestnancov v Číne pred abnormálnymi zvukmi

Zdravotné príznaky majú byť podobné tým, ktoré sa prejavili u Američanov pracujúcich na Kube.

WASHINGTON. Americké ministerstvo zahraničných vecí vydalo v stredu pre svojich zamestnancov v Číne zdravotné varovanie po správe, že jeden z pracovníkov "počul neobvyklé zvuky a mal pocity tlaku" podobné tým, aké postihli amerických diplomatov na Kube. Šéf diplomacie Mike Pompeo zdôraznil, že americká vláda berie správu vážne. Hlásené zdravotné príznaky sú "veľmi podobné tým, ktoré sa prejavili u Američanov pracujúcich na Kube", povedal Pompeo pred výborom Snemovne reprezentantov pre zahraničné záležitosti. Zdravotné varovanie informuje zamestnancov, aby sa obrátili na lekára, ak budú mať akékoľvek obavy z príznakov, ktoré sa u nich objavia počas pobytu v Číne alebo po ňom. USA neobvinili Čínu zo spôsobenia týchto zvukov, dodala tlačová agentúra DPA. Zamestnanec, ktorý abnormálne pocity nahlásil, opísal zvuky ako "slabé a neurčité". Pracuje v meste Kanton (po čínsky Kuang-čou) na juhu Číny, dodal Pompeo. Spojené štáty v súčasnosti nevedia o žiadnych podobných situáciách v Číne v diplomatických kruhoch či mimo nich. Pompeo ďalej povedal, že jeho ministerstvo sa stále pokúša zistiť, čo sa na Kube a v Číne stalo. USA požiadali Číňanov o pomoc pri zisťovaní príčiny a tí uistili, že "si ctia svoje povinnosti vyplývajúce z Viedenského dohovoru (o diplomatických stykoch), ktoré ich zaväzujú starať sa o bezpečie pracovníkov americkej diplomatickej služby". Vo varovaní americké ministerstvo informuje zamestnancov v Číne, aby v prípade akéhokoľvek nezvyčajného sluchového či zmyslového javu, spojeného s nezvyčajnými či prenikavými zvukmi, sa nepokúšali zistiť zdroj. Namiesto toho ministerstvo radí zamestnancom, aby sa premiestnili do lokality, kde sa takéto zvuky nevyskytujú.


Tureckí vojaci so spojencami zabili desiatky militantov Islamského štátu

Jeden turecký vojak zahynul, dvaja utrpeli zranenia pri likvidácii mín a improvizovaných výbušných zariadení.

ANKARA. Najmenej 44 členov teroristickej organizácie Islamský štát (IS) zabili na severe Sýrie za posledných 24 hodín turecké sily a jednotky koalície pod vedením USA. Informovala o tom agentúra Anadolu s odvolaním sa na generálny štáb tureckej armády. Ten taktiež uviedol, že v rámci tureckej operácie Štít Eufratu zasiahli turecké pozemné a vzdušné sily 109 pozícií IS. Jeden turecký vojak zahynul, dvaja utrpeli zranenia, a to pri likvidácii mín a improvizovaných výbušných zariadení. Operácia Štít Eufratu sa začala 24. augusta 2016. Jej cieľom je zlepšiť bezpečnosť, podporiť koaličné sily a eliminovať teroristické hrozby pozdĺž tureckých hraníc. V rámci operácie Turecko podporuje Slobodnú sýrsku armádu (FSA).


Vydražili jeden z najväčších diamantov na svete, kupec zaň zaplatil 5,4 milióna eur

NEW YORK. V pondelok vydražili na aukcii spoločnosti Rapaport Group v New Yorku za 6,5 milióna dolárov (v prepočte 5,4 milióna eur) diamant, ktorý vlani objavil kňaz na východe afrického štátu Sierra Leone. Drahokam vážiaci 709-karátov prezývaný aj "diamant mieru" si kúpil predseda spoločnosti Graff Diamonds Laurence Graff. Časť z výťažku z predaja, a to konkrétne 3,8 milióna dolárov (3,2 milióna eur), poputuje na projekty smerujúce k vylepšeniu podmienok v obci Koryardu, kde diamant objavili. Tie by mali zahŕňať zavedenie dodávok čerstvej vody, elektriny, lekárskej starostlivosti, vybudovanie ciest a výstavbu a údržbu škôl. Diamant mieru sa už pokúšali predať počas aukcie v sierraleonskom hlavnom meste Freetown. Vtedy za 14. najväčší zaznamenaný diamant na svete potenciálny kupca ponúkal 7,8 milióna dolárov, ale vláda ho odmietla predať, pretože sa jej daná suma zdala príliš malá.Drahokam objavil v marci v kresťanský duchovný Emmanuel Momoh v bani v Koryardu a odovzdal ho vláde. Ako sa kňaz vyjadril pre reláciu BBC Newsday, ak by ho bol predal priekupníkom, "nepriniesol by prospech komunite". "Postrádame veľa vecí. Nemáme dobrú cestnú sieť alebo pitnú vodu," dodal.Predseda spomínanej Rapaport Group Martin Rapaport BBC povedal, že by aukcia mohla priniesť "zmeny vo vzťahu baníkov a vlády", ak by komunita videla, že to je pre ňu prospešné. "Povzbudí to ďalších k práci s vládou," uviedol.


Musíme zlepšiť vzťahy v OBSE, vyzval Lajčák v rakúskom Mauerbachu

Šéfa slovenskej diplomacie tvrdí, že dôležité je spolu hovoriť v oblastiach, na ktoré sú rôzne názory.

BRATISLAVA. Zhoršená bezpečnostná situácia v Európe, prevencia násilného extrémizmu a podpora dialógu o bezpečnosti boli základnými témami neformálneho zasadnutia ministrov zahraničných vecí účastníckych štátov OBSE v rakúskom Mauerbachu. Slovenskú republiku na zasadnutí zastupoval minister zahraničných vecí a európskych záležitostí Miroslav Lajčák. Zmyslom podujatia, ktoré zorganizovalo rakúske predsedníctvo OBSE, bolo naštartovať dialóg a vytvoriť základ pre dosiahnutie konkrétnych rozhodnutí na decembrovej ministerskej rade tejto organizácie, v tlačovej správe o tom agentúru SITA informoval tlačový odbor Ministerstva zahraničných vecí a európskych záležitostí (MZVaEZ) SR.„V poslednom období sme svedkami zhoršovania vzťahov a narastania nedôvery medzi účastníckymi štátmi OBSE. A žiaľ, robíme len veľmi málo, aby sme tento negatívny trend zastavili. V období, ktorému dominuje nárast globálneho napätia a neistoty, sa musíme vrátiť ku koreňom tejto organizácie, nahradiť vzájomné obviňovanie a poučovanie konštruktívnym dialógom,“ uviedol vo svojom vystúpení Lajčák. Podľa šéfa slovenskej diplomacie je dôležité hovoriť spolu v oblastiach, na ktoré sú rôzne názory. „Musíme zastaviť špirálu odcudzenia prv, než sa úplne vymkne spod kontroly,“ konštatoval Lajčák a poukázal na nezastupiteľnú úlohu OBSE pri predchádzaní konfliktom a pri hľadaní účinných riešení, ako ich zastaviť. Ako ďalej informovalo MZVaEZ, „hlavnou príčinou súčasného neuspokojivého stavu je pokračujúca erózia vzťahov medzi západnými krajinami a Ruskom, kde sa obe strany navzájom obviňujú z nedostatočného napĺňania záväzkov a princípov OBSE“. Rozkol spôsobuje spomalenie mnohých procesov vnútri OBSE, ale aj spoločný postup pri riešení zmrazených i otvorených konfliktov, v boji proti terorizmu a kybernetickým hrozbám, pri migračnej kríze, tiež v oblasti ľudských práv.„Potrebujeme medzinárodné prostredie čestnosti a úprimnosti. Ak sa nám podarí zlepšiť vzájomnú dôveru a atmosféru, pomôže nám to napraviť OBSE a napravená OBSE dokáže nájsť riešenia na mnohé krízy. Je potrebné, aby sme zmenili optiku z polohy proti niektorým členom do polohy za OBSE. Len tak sa dokážeme plne sústrediť na to, na čo táto organizácia bola vytvorená: na posilnenie bezpečnosti a stability vo svete,“ povedal Lajčák počas diskusie za okrúhlym stolom k téme tzv. štruktúrovaného dialógu o výzvach a budúcnosti európskej bezpečnosti. Ako dodal, je smutné, že dialóg sa stal nie prvou, ale až poslednou možnosťou pri vyhýbaní sa konfrontácii. V dôsledku toho nám akútne chýbajú odpovede na mnohé závažné problémy, s ktorými sa jednotlivé štáty nedokážu vysporiadať samy. Miroslav Lajčák využil neformálnu schôdzku šéfov diplomacií účastníckych štátov OBSE aj na bilaterálne stretnutia s partnermi. S ministrom zahraničných vecí Švajčiarska Didierom Burkhalterom hovoril o nadchádzajúcej spolupráci počas 72. Valného zhromaždenia OSN, ktorému bude Lajčák predsedať, ako aj o dvojstranných vzťahoch medzi Švajčiarskou konfederáciou a EÚ. Posúdili tiež možnosti spolupráce pri predsedníctve Slovenskej republiky v OBSE v roku 2019. Lajčák sa vo Viedni stretol aj s ministrom zahraničných vecí Kazachstanu Kairatom Abdrakhmanovom, s ktorým hovoril o agende OSN i bilaterálnych otázkach. Kazachstan, ktorý bol nedávno zvolený za nestáleho člena Bezpečnostnej rady OSN, bude od januára tomuto orgánu OSN predsedať. Ministri diskutovali v tomto kontexte o spolupráci v oblasti prevencie a udržiavania mieru vo svete, dodalo ministerstvo zahraničných vecí.


V jedinom štvrtkovom zápase bodovali až piati Slováci, najviac vynikol Dravecký

PRAHA. Dvoma gólmi sa vo štvrtkovom zápase najvyššej českej hokejovej súťaže prezentoval slovenský útočník Vladimír Dravecký. Svojmu Třincu pomohol k víťazstvu vo Vítkoviciach 6:4. Tridsaťštyriročný krídelník najprv zvýšil v druhej tretine na 3:0 a v závere zápasu do prázdnej bránky uzavrel skóre stretnutia. Na prvý zásah mu prihral Tomáš Marcinko. Za hostí si pripísal asistenciu aj Patrik Hrehorčák. Jeden gól domácich strelil Rastislav Dej a raz asistoval Peter Trška. Třinec vedie ligovú tabuľku, Vítkovice sú piate. Góly: 32. DEJ, 38. Bukarts, 45. Černý, 53. Roman (TRŠKA) - 17. a 43. Roth, 21. a 59. DRAVECKÝ (pri prvom MARCINKO), 7. Doudera, 45. Kovarčík (HREHORČÁK)


SNS chce zmeniť uplatňovanie pravidla o fikcii doručenia občanom

BRATISLAVA. Poslanci vládnej SNS chcú zmierniť podmienky pri doručovaní písomností do vlastných rúk správnymi orgánmi občanom. Do Národnej rady SR preto predkladajú návrh novely Správneho poriadku, podľa ktorého by sa mal zmeniť právny režim v prípade uplatnenia takzvanej fikcie doručenia pre občanov. Podľa tohto návrhu by sa tak zásielka považovala za doručenú až po jej vyzdvihnutí, prípadne až po nevyzdvihnutí písomnosti a uplynutí lehoty jej uloženia na pošte. O novele by mali poslanci rokovať už na marcovej schôdzi parlamentu. Súčasná legislatíva podľa jedného z predkladateľov, poslanca za SNS Tibora Bernaťáka, totiž nezohľadňuje skutočný deň prevzatia písomnosti na pošte počas úložnej lehoty, pokiaľ si takúto písomnosť občan nepreberie do troch dní od jej uloženia. Ak si teda občan v zmysle platnej právnej úpravy vyzdvihne písomnosť zasielanú správnym orgánom na pošte v 18. deň lehoty od jej uloženia, v praxi to znamená, že mu bola táto písomnosť doručená už na tretí deň od jej uloženia, nie v skutočný deň prevzatia tejto písomnosti. "Súčasná právna úprava, fikcia doručenia do vlastných rúk, je voči občanom Slovenskej republiky, ako adresátom písomností správnych orgánov, nespravodlivá a nekorektná," informuje SNS. Strana pritom upozorňuje práve na prípad, ak si občan vyzdvihne písomnosť 18. deň lehoty od uloženia, pričom právne mu bola doručená už tretí deň. V prípade všeobecnej odvolacej lehoty podľa Správneho poriadku v dĺžke 15 dní to v podstate znamená, že mu plynie v správnom konaní posledný deň lehoty na podanie odvolania sa. Súčasne ale, v prípade doručovania písomností právnickým osobám a podnikajúcim fyzickým osobám, platí iná fikcia doručenia. A to taká, že písomnosť sa považuje po troch dňoch od vrátenia nedoručenej zásielky správnemu orgánu za doručenú, a to aj vtedy, ak sa právnická osoba alebo fyzická osoba podnikateľ o tom nedozvie. "Platná úprava zákona vôbec neprihliada na skutočnosť, že občan môže byť na viac dní odcestovaný. Preto predkladáme novelu, ktorá zavádza spravodlivejšiu lehotu na prevzatie písomnosti doručovanej do vlastných rúk občanov," konštatuje predseda SNS Andrej Danko. Novela má v praxi znamenať, že za deň doručenia uloženej písomnosti na pošte sa bude považovať deň reálneho prevzatia tejto písomnosti. Od tohto dňa budú plynúť následné lehoty. A len v prípade, ak si adresát zásielku počas jej uloženia na pošte nevyzdvihne, nastane fikcia doručenia. Vtedy sa bude za deň doručenia písomnosti považovať 18. deň lehoty, aj keď sa adresát o uložení zásielky nedozvedel.


Andrej Martin ovládol turnaj v Šimkente, na ceste za titulom stratil jediný set

Slovenský tenista vo finále zdolal Travagliu.

Andrej MARTIN (3-SR) - Stefano Travaglia (2-Tal.) 6:4, 6:4 ŠIMKENT. Slovenský tenista Andrej Martin sa stal víťazom turnaja ATP Challenger 80 v kazašskom Šimkente (dotácia 54.160 dolárov, antuka). V nedeľňajšom finále dvojhry ako tretí nasadený hráč zdolal turnajovú dvojku Taliana Stefana Travagliu za 105 minút 6:4, 6:4. Dvadsaťdeväťročný Martin vybojoval už desiaty singlový titul na ATP Challenger Tour, v tomto roku už tretí. V Šimkente nenašiel premožiteľa ani na májovom challengeri. "Šimkent sa znova vydaril. Vyhral som aj druhý challenger v tomto kazašskom meste. Ďakujem za podporu a gratulácie a teším sa na vás na domácom turnaji v Bratislave," uviedol na svojom faceobookovom profile. Martin na ceste za titulom stratil jediný set - v semifinále s Čiľanom Alejandrom Tabilom. V najnovšom vydaní rebríčka ATP sa posunie o 28 priečok už na 126. miesto.


Revolučná batéria sľubuje dobíjanie elektromobilov rýchle ako tankovanie

Izraelská spoločnosť StoreDot predstavila batériu s extrémne rýchlym dobíjaním.

BERLÍN / BRATISLAVA. Záujem o automobily s elektrickým pohonom rastie, no ich masové rozšírenie okrem vysokej ceny ovplyvňuje aj praktickosť v bežnom živote. Vývojári už urobili kus práce, stále však čelia veľkým výzvam. V uplynulých rokoch sa inžinierom podarilo znížiť váhu batérií, náklady na ich výrobu i zvýšiť dojazd vozidiel. No dobíjanie zatiaľ stále predstavuje veľkú prekážku pre používanie elektromobilov v bežnej premávke. Počas tohtoročného technologického veľtrhu Cube Tech v nemeckom Berlíne predstavila spoločnosť StoreDot batériu s extrémne rýchlym dobíjaním, ktorá by mohla zmeniť pohľad na elektromobily aj u skeptikov. StoreDot ešte v roku 2015 oznámil, že začal s vývojom nového typu akumulátora s extrémne rýchlym dobíjaním, ktoré by nemalo presiahnuť niekoľko minút. Cieľom je, aby sa nabíjanie batérie dĺžkou priblížilo k tankovaniu a tento faktor nerozhodoval už pri výbere medzi bežným a elektromobilom. Práve pomalé dobíjanie predstavuje veľkú prekážku pre masové používanie, povedal si šéf spoločnosti Doron Myersdorf v rozhovore pre portál The Drive. Po niekoľkoročnom vývoji teraz predstavil StoreDot batériu, ktorej nabíjanie by malo trvať iba päť minút a umožní prejsť až 480 kilometrov v závislosti od druhu vozidla. Rýchlosť nabíjania batérie je približne 96 kilometrov dojazdu za minútu. Už za pár sekúnd sa tak dá získať energia postačujúca na bežnú prepravu v meste. V porovnaní s technológiou, ktorú v súčasnosti ponúka Tesla, by išlo o výrazný krok vpred. Rýchlosť nabíjania automobilov Tesla, v závislosti od spôsobu či nabíjačky, sa v súčasnosti pohybuje v rozmedzí od niekoľkých desiatok do 540 kilometrov za hodinu. Maximálna rýchlosť sa dá dosiahnuť iba cez výkonnú nabíjaciu stanicu Supercharger, ktorá nie je dostupná všade. Informácie o nových typoch batérií, ktoré vydržia dlhšie alebo sa dajú nabíjať superrýchlo, sa objavujú pravidelne, sľubovaná revolúcia sa však stále nedostavila. Výkonnejšie batérie zlyhajú často na použitých materiáloch. Ani spoločnosť StoreDot na svojej oficiálnej stránke príliš veľa informácií neposkytuje. Uvádza, že nimi vyvíjaná batéria ponúka nielen možnosť rýchleho nabíjania, ale má aj veľkú kapacitu pre uskladnenie energie. Izraelský startup využíva nanomateriály a patentované organické zlúčeniny, ktoré pri výrobe batérií doteraz neboli využívané. Tie umožňujú okrem iného zvýšiť výkon zariadení na ukladanie energie. Elektrický pohon by mal zahŕňať stovky článkov, ktoré dokážu uskladniť energiu potrebnú pre maximálny dojazd. StoreDot tvrdí, že ich batérie s rýchly dobíjaním sú aj vďaka spomínanej technológii bezpečnejšie ako klasické lítiové. Materiály použité na ich výrobu sú menej horľavé a stabilnejšie pri vysokých teplotách. V porovnaní s Li-ion batériami sú vraj tiež ekologickejšie. Izraelčania plánujú uviesť batériu na trh do troch rokov.


Českým policajtom utiekol Slovák obvinený z lúpežného prepadnutia

Laven je podľa polície 185 centimetrov vysoký, má krátke a po stranách vyholené vlasy. Na sebe mal sivú mikinu.

PRAHA. Za zatiaľ nejasných okolností utiekol policajnej eskorte z nemocnice v Mladej Boleslavy slovenský občan Lukáš Laven, ktorého kriminalisti obvinili z lúpežného prepadnutia. Policajti varovne strieľali, no obvinený aj tak utiekol. V súčasnej dobe je po ňom vyhlásené celoštátne pátranie, informovali spravodajské servery Novinky.cz. a iDNES.cz. "Dotyčný sa vytrhol v stredu v podvečer policajnej eskorte v mladoboleslavskej nemocnici, z ktorej utiekol. Prebieha pátracia akcia, ktorej cieľom je muža chytiť," uviedla pre Novinky.cz policajná hovorkyňa Petra Potočná. Laven (29) je podľa polície 185 centimetrov vysoký, má krátke a po stranách vyholené vlasy. Na sebe mal sivú mikinu a tmavé džínsy. Občania sa ho nemajú pokúšať sami zadržať. V prípade, že ho uvidia, majú volať linku 158.


Pripustil zrušenie protiruských sankcií, nemecký minister nahneval Kyjev

Nemecký minister zahraničných vecí Sigmar Gabriel si z Kyjeva vyslúžil ostrú kritiku.

KYJEV, BERLÍN. Ostrú kritiku z ukrajinského Kyjeva si nemecký minister zahraničných vecí Sigmar Gabriel vyslúžil náznakom možnosti predčasného zrušenia sankcií uvalených na Ruskú federáciu v súvislosti s anexiou polostrova Krym a dianím na východe Ukrajiny. Hlavný poradca ukrajinského prezidenta Petra Porošenka pre zahraničnú politiku Konstantin Jelisejev pre štvrtkové vydanie nemeckého denníka Frankfurter Allgemeine Zeitung povedal, že to nie je po prvý raz, čo Gabriel predniesol takéto "nezodpovedné idey". Návrh podľa neho pripomína ustupovanie Hitlerovmu Nemecku z roku 1938. Za "veľmi škodlivé" označil takéto signály aj šéf ukrajinskej diplomacie Pavlo Klimkin, podľa ktorého možno najnovšie Gabrielove vyjadrenie vnímať iba ako flirtovanie s Kremľom. Podľa Klimkinovho názoru by medzinárodné spoločenstvo malo zachovať jednotný postoj až dovtedy, kým ukrajinské územie opustí posledný ruský vojak. Sigmar Gabriel sa nechal v utorok počuť, že uvoľnenie sankcií voči Rusku nemusí byť nutne podmienené plnením minskej mierovej dohody. Nemecký minister zahraničných vecí to uviedol v reakcii na nový návrh rezolúcie o vyslaní mierových síl OSN na východ Ukrajiny, ktorý Rusko predloží na rokovaní Bezpečnostnej rady svetovej organizácie s cieľom zaistiť bezpečnosť pozorovateľskej misie Organizácie pre bezpečnosť a spoluprácu v Európe (OBSE).


V ostatnej sezóne hral za Nice. Belhanda prestúpil do Galatasarayu

Belhanda je druhý bývalý hráč z Ligue 1, ktorý v letnom prestupovom termíne posilnil Galatasaray.

ISTANBUL. Turecký futbalový klub Galatasaray Istanbul podpísal štvorročnú zmluvu s Younesom Belhandom. Za marockého stredopoliara zaplatil osem miliónov eur jeho bývalému zamestnávateľovi Dynamu Kyjev. Informoval denník L'Equipe. Dvadsaťsedemročný Belhanda pôsobil v uplynulej sezóne v rámci hosťovania z Dynama Kyjev v OGC Nice, predtým hrával za Schalke 04 Gelsenkirchen a Montpellier. V drese národného tímu Maroka odohral 32 zápasov a strelil tri góly. Belhanda je druhý bývalý hráč z francúzskej Ligue 1, ktorý v letnom prestupovom termíne posilnil Galatasaray. Istanbulský veľkoklub vo štvrtok angažoval útočníka Bafetimbiho Gomisa.


VEDA V MESTEAko sme prinútili fajčiarov, aby opustili zakázané miesta na Hlavnej stanici

Drobné postrčenia dokážu ľudí priviesť k správnemu konaniu.

Pred niekoľkými rokmi mali na amsterdamskom letisku Schiphol problém s čistotou pánskych toaliet. Nepozorní, ponáhľajúci sa páni pri vykonávaní potreby nemierili dostatočne presne a veľká časť toho, čo malo končiť v pisoári, končilo mimo neho. Na prvý pohľad banálny problém postupne naberal na rozmeroch. Množili sa sťažnosti nespokojných cestujúcich, no manažment letiska si nevedel rady. Povráva sa, že s geniálnym riešením prišiel jeden z letiskových upratovačov. Uvedomil si, že dôvodom nie je arogancia alebo nedostatok zručnosti pánov, ale nepozornosť. Ak by sa mu podarilo upútať ich pozornosť v správnej chvíli, problém by zmizol. Čo bolo to zázračné riešenie, ktoré znížilo počet nepresností o neuveriteľných 80 percent? Do každého pisoáru nalepili malý obrázok muchy. Zrazu mali páni niečo, čo ich upútalo a na čo mohli mieriť - a problém bol v podstate vyriešený. Riešenia podobného typu cielené na zmenu správania sa nazývajú nudging alebo postrčenia. Tieto riešenia pracujú s malými zmenami v prostredí, v komunikácii alebo v spôsobe, ako je voľba prezentovaná... bez toho, aby ľuďom čokoľvek zakazovali a prikazovali. Koncept nudgingu vychádza z behaviorálnych vied, kombinácie psychológie a ekonómie a stále viac sa využíva súkromnými firmami i vládami krajín pri snahách o zmenu správania ľudí. Do popredia sa začal dostávať v roku 2009 vydaním dnes už svetoznámej knihy Nudge a založením takzvanej Nudge Unit bývalým britským premiérom Davidom Cameronom v roku 2010. Napriek tomu, že nudging ani behaviorálne vedy na Slovensku nie sú zatiaľ rozšírené, ich prvé aplikácie začínajú úspešne meniť správanie ľudí. Vo videu vyššie v texte si môžete pozrieť, ako sa nám podarilo jednoduchým nudgeom znížiť počet fajčiarov na zakázaných miestach bratislavskej Hlavnej stanice až o tri štvrtiny. Autor je zakladateľ prvej konzultačnej firmy v oblasti behaviorálnej ekonómie a behaviorálnych vied na Slovensku, MINDWORX.


Žena, ktorá šéfuje mužom: Najťažšie je dosiahnuť rešpekt a uznanie u mužov

Lenka Danišová pôsobí v technickej sfére a často sa stretáva s predsudkami zo strany mužov, ale aj žien.

Ako ste sa k tejto pre ženu netradičnej práci dostali? Bolo to presne v období štátnic, keď mi končila aj pracovná zmluva vo vtedajšej práci, a tak som si hľadala nové pracovné ponuky. Túto som našla zverejnenú na internete. Poslala som životopis a do dvoch týždňov ma zavolali na pohovor. Išlo o pozíciu koordinátor údržby. Prvý pohovor som mala s chief engineerom, ktorý bol Škót. Bolo to zaujímavé, zle som mu rozumela, ale jemu sa páčil môj životopis a pracovné skúsenosti. Vždy som pracovala v priemyselnom odvetví, či už to bol elektrotechnický alebo automobilový priemysel. Technické veci mi teda neboli vôbec cudzie. Všetko, čo očakávali od danej pozície, som spĺňala, tak som postúpila do druhého kola a nakoniec som to miesto dostala. Nevyslovil vtedy váš potenciálny zamestnávateľ prekvapenie nad tým, že ste žena a zaujímate sa o technické smery? Zamestnávateľ prekvapený nebol, to skôr ja – už len z toho, že ma pozvali na pohovor. Čo je na tejto pozícii vašou úlohou? Zabezpečiť, aby všetko v hoteli fungovalo tak, ako má. Ide o prevádzkové úlohy hotela, riadenie tímu, kontrolu nákladov, outsourcingu, ale aj o preventívnu údržbu hotela na základe štandardov siete. Vidíte rozdiel v šéfovaní ženám a mužom? Áno, určite. Pre mňa je lepšie mať v tíme mužov ako ženy. Z predošlých zamestnaní mám skúsenosti aj s riadením žien, takže to viem porovnať. Možno ešte aj zmiešaný tím mužov a žien je celkom fajn. V čom sa tieto dve skupiny líšia? Akí sú ako zamestnanci muži a aké sú ženy? Na základe mojich skúseností môžem povedať, že práca so ženami je náročnejšia, pretože sú citlivejšie a viac emocionálne. Často som videla aj to, aké dokážu narobiť následky intrigy na pracovisku a u mužov sa s týmto až tak veľmi nestretnete. Príkazy nadriadených neberú osobne, ale ako úlohy, ktoré im boli zadané a treba ich spraviť. Viac to neriešia. Vždy je dobré, aby bol v tíme aspoň jeden muž, ten vie atmosféru odľahčiť a aj keď sú stresové či krízové situácie, zrazu sa dá ľahšie dýchať. Necítili ste nikdy, že by vás vaši mužskí zamestnanci podceňovali alebo pochybovali o vašich vedúcich schopnostiach? Samozrejme, že áno. Prečo to bolo podľa vás tak? Prečo majú ľudia tendenciu podceniť ženu na riadiacej pozícii? Myslím si, že stále veľa ľudí berie ženu ako slabšiu osobnosť, ktorá pre nich nepredstavuje až takú autoritu ako muž v riadiacej funkcii. Tiež si ale myslím, že už aj k nám prichádza trend, že ženy sú a naozaj vedia byť profesionálkami na riadiacich pozíciách, tak ako to môžeme vidieť v západoeurópskych krajinách. Akú taktiku ste teda vo vzťahu k svojim mužským zamestnancom zvolili? Myslím si, že žena musí vynaložiť veľmi veľa úsilia na to, aby sa dokázala vyrovnať pozícii muža. No treba mať odhodlanie a odvahu presadiť sa vo svete mužov. Treba sa správať podľa seba a nehrať sa na niečo, čo nie sme. Musím ale povedať, že nie je nad to mať dobrého šéfa, od ktorého sa môžete veľa vecí naučiť. Ja som mala to šťastie asi v každej práci. Keď vám šéf venuje svoj čas, či už na riešenie rôznych problémov alebo na pracovný rozvoj – to je tá najlepšia škola. Čo je na tejto práci pre ženu najťažšie? Dosiahnuť rešpekt a uznanie u mužov. Myslím si, že žena je na riadiacom poste viac testovaná. Musí vedieť dokázať svoj vplyv, vedieť presadiť si svoj názor. Je dôležité, aby sa žena v mužskom svete stala taktiež trošku mužom, aby pochopila mužské zmýšľanie, ale naďalej si ponechala ženský pôvab. V mojej rodine majú všetky ženy veľmi výrazné a silné postavenia v práci a myslím, že aj to je niečo, čo ma motivuje isť ďalej, pretože viem, že na to máme. Myslíte si, že ženy sú vhodnými adeptmi na vedúce pozície?  Samozrejme, ale nie každá žena má vlastnosti potrebné na vedúce pozície v sebe. Ale to je zrejme podobné aj u mužov, nielen u žien. Prečo sú spoločnosťou tak podceňované a získavajú menej vedúcich pracovných pozícií? Je to možno preto, že okolie ženy stále považuje za nedostatočne pripravené chopiť sa riadiacich pozícií. To, samozrejme, potom výrazne vplýva na sebavedomie žien. Muži sú oveľa sebavedomejší ako ženy. Lenka Danišová vyštudovala odbor profesijnej etiky. Jej prvá práca bola asistentka nákupu a exportu, kde sa prvýkrát stretla s elektrotechnickým priemyslom. Neskôr pracovala pre firmu, ktorá vyrába plošné spoje do LCD televízorov a mala na starosti sklad surového materiálu na výrobu. Za štyri roky sa vďaka tejto práci naučila veľa o kórejskej kultúre, pracovných postupoch a štandardoch a tiež o ich spôsobe riadenia podniku. Následne si našla prácu v automobilovom priemysle a pracovala ako supervízor vnútornej logistiky a neskôr ako kontakt pre zákazníkov na projekte pre Volkswagen UP. Po prechode do bratislavského hotela Sheraton v roku 2014 si urobila ešte doplnkové postgraduálne štúdium v odbore Facility Management. Prvý polrok tu pôsobila ako asistentka, neskôr sa posunula na pozíciu Junior Chief Engineer. V súčasnosti pracuje v hoteli Sheraton ako vedúca inžinierka a vedie technické oddelenie.


TASR čaká po nástupe Rezníka do RTVS voľba nového šéfa

Nového šéfa Tlačovej agentúry Slovenskej republiky vyberie jej správna rada.

BRATISLAVA. Nielen verejnoprávny Rozhlas a televíziu Slovenska (RTVS), ale aj verejnoprávnu Tlačovú agentúru Slovenskej republiky (TASR) čaká výmena šéfa. Pokiaľ v prípade RTVS je nástupca Václava Miku jasný, tak pri TASR sa voľba ešte len uskutoční. Súčasný generálny riaditeľ TASR Jaroslav Rezník bude novým generálnym riaditeľom RTVS od budúceho mesiaca. Päťročné funkčné obdobie mu začne plynúť 2. augusta. Do nástupu do RTVS vedie Rezník tlačovú agentúru. Po predčasnom skončení jeho mandátu bude nového šéfa TASR vyberať Správna rada TASR. Rezníka do čela verejnoprávnej rádiotelevízie zvolili poslanci Národnej rady SR v druhom kole tajnej voľby 20. júna 95 hlasmi. Jeho protikandidát a do 1. augusta šéf RTVS Václav Mika získal 50 hlasov. Podľa zákona o TASR volí generálneho riaditeľa TASR päťčlenná správna rada verejným hlasovaním nadpolovičnou väčšinou všetkých hlasov rady na základe verejného vypočutia prihlásených kandidátov. Ak sa výkon funkcie generálneho riaditeľa skončí pred uplynutím jeho funkčného obdobia, čo je aj aktuálna situácia, je správna rada povinná zverejniť oznámenie o verejnom vypočutí do 15 dní od skončenia výkonu funkcie generálneho riaditeľa. Šéf TASR podľa zákona o TASR nesmie okrem iného byť vo vedení vysielateľa programovej služby.Generálnemu riaditeľovi TASR patrí mesačná mzda rovnajúca sa dvojnásobku platu poslanca národnej rady.Z toho vyplýva, že plat generálneho riaditeľa TASR je 3 922 eur. Šéf TASR má nárok na odmeny. Určuje mu ich Správna rada TASR a ročne nemôžu spolu presiahnuť výšku celoročnej mzdu. Jaroslav Rezník mladší (1966) nastúpil do funkcie generálneho riaditeľa TASR po prvý raz pred viac ako desiatimi rokmi, 5. apríla 2007 po menovaní (4. apríla 2007) prvou vládou Roberta Fica. Po zmene TASR z príspevkovej organizácie štátu na verejnoprávnu od 1. januára 2009 sa Rezník ako jediný uchádzal o post jej generálneho riaditeľa. Do päťročnej funkcie ho zvolila Správna rada TASR v apríli 2009. Následne ho v januári 2014 Správna rada TASR opäť zvolila za generálneho riaditeľa TASR na ďalších päť rokov od 30. apríla 2014. Po skončení tohto funkčného obdobia by sa Rezník o funkciu nemohol uchádzať hneď. Podľa zákona o TASR totiž možno generálneho riaditeľa zvoliť opätovne najviac na dve po sebe nasledujúce funkčné obdobia.


Mráz strelil gól hneď pri svojom debute v talianskej Serie A

RÍM. Slovenský futbalista Samuel Mráz strelil svoj premiérový gól v najvyššej talianskej súťaži Serie A. V drese FC Empoli, kam prestúpil v lete z MŠK Žilina, skóroval v 94. minúte nedeľného stretnutia 2. kola na pôde FC Janov. Svojím zásahom však už iba zmiernil prehru 1:2. Dvadsaťjedenročný útočník prišiel na trávnik v 77. minúte. Presadil sa hneď pri debute v Serie A, keďže úvodné kolo presedel na lavičke náhradníkov. Milan Škriniar odohral celý zápas, v ktorom jeho Inter Miláno doma premrhal dvojgólový náskok z prvého polčasu a remizoval s FC Turín 2:2. Dávid Hancko bol na lavičke náhradníkov Fiorentiny, tá na vlastnom štadióne rozstrieľala Chievo Verona 6:1. Serie A - 2. kolo: Gól: 49. Antenucci Góly: 10. a 73. Pavoletti - 53. Berardi, 90.+9 Boateng (z 11 m) ČK: 90.+2 Marlon (Sassuolo) po 2. ŽK Góly: 6. Piatek, 18. Kouame - 90.+4 Mráz /Samuel Mráz (Empoli) hral od 77. minúty a v 90.+4 minúte dal gól/ Góly: 49. a 90. Benassi, 8. Milenkovič, 42. Gerson, 71. Chiesa, 90.+3 Simeone - 76. Tomovič /Dávid Hancko (Fiorentina) bol na lavičke náhradníkov/ Gól: 9. De Paul Góly: 7. Perišič, 32. De Vrij - 55. Belotti, 68. Meite /Milan Škriniar (Inter) odohral celé stretnutie/


Dani Alves sa vrátil do Brazílie, vítali ho desiatky tisíc fanúšikov

SAO PAULO. Brazílskeho futbalistu Daniho Alvesa vítalo pri príchode na štadión FC Sao Paulo viac ako 40-tisíc fanúšikov. Tridsaťšesťročný krajný obranca sa vrátil do rodnej krajiny po sedemnástich rokoch v Európe. So svojím obľúbeným klubom z mladosti podpísal zmluvu do decembra 2022. Na veľkolepom privítaní v novom pôsobisku nechýbal ani bývalý najlepší futbalista sveta Kaká. Odchovanec Sao Paula dal Alvesovi dres so svojím niekdajším číslom 10. Na obrazovke štadióna Moumbi sa dokonca objavili dvaja Alvesovi bývalí spoluhráči z Barcelony Luis Suarez a Lionel Messi. Argentínčan mu poprial šťastie v novom pôsobisku: "Želám ti všetko dobré, uži si návrat domov." Alves počas pôsobenia v Európe získal štyridsať trofejí, začal v FC Sevilla, najväčšej slávy sa dočkal v FC Barcelona, zahral si aj v Juventuse Turín a naposledy v Paríži St. Germain. Brazílsku reprezentáciu v pozícii kapitána doviedol k titulu na Copa América 2019. "Túžim sa predstaviť na ďalších MS a potrebujem na to tím, ktorý mi bude veriť. Prišiel som do Sao Paula víťaziť, nechcem, aby vznikol dojem, že chcem len dokončiť kariéru," citovala agentúra AP z príhovoru Daniho Alvesa k fanúšikom.